text:
Sklabitut
Sklabitut ta un sistema den kua hendenan ta propiedat di otronan. Katibunan por wòrdu tené kontra di nan boluntat for di tempu di nan kaptura, kompra of nasementu, i wòrdu ningá e derechi di bai for di un luga, rechasá di traha of di demandá pago. Den algun sosiedat tabata legal pa un doño mata un katibu; den otronan e tabata un krimen.[1]
E organisashon 'Anti-Slavery International' (organisashon internashonal kontra di sklabitut) ta definí sklabitut komo "trabou forsá". Bou di e definishon aki tin aproksimadamente 27 mion katibu na mundu aktualmente. Esaki ta mas katibu ku na kualkier otro tempu den historia i mas ku dòbel e kantidat di tur katibu afrikano ku a sobrebibí transportashon pa Amérika den e tráfiko di katibu transatlántiko.[2][3][4]
Den e reglanan di 'International Labour Organisation' (Organisashon International di Obreronan) si no ta definí sklabitut komo trabou forsá. Segun ILO, tin aproksimadamente 12 mion hende na mundu ku ainda ta traha den trabou forsá bou di menasa, sklabitut i práktikanan paresido na sklabitut.[5]
Mayoría di esakinan ta katibunan di debe, hopi di nan den sur Asia, ku ta mará na un debe dor di fiadonan di sen. Sierto di nan pa varios generashonan kaba. Tráfiko humano ta primariamente pa forsa hende muhé i muchanan den prostitushon.[6] Esaki ta wòrdu deskribí komo e tráfiko di katibu mas grandi den historia, i e industría di krimen organisá ku ta krese mas rápido i ku segun predikshonan ta riba kaminda pa surpasá e tráfiko di droga.[6][7]
Historia[editá | editá fuente]
Evidensia di sklabitut ta predisí historia skibí i a eksistí den hopi kultura.[8] Sklabitut no ta komun bou di pueblonan yagdó-kolektadó komo ku sklabitut ta un sistema di klasifikashon sosial. Sklabitut riba un skala grandi ta rekerí un ekseso ekonómiko i un densidat di poblashon haltu pa e ta sostenibel. Dor di e faktornan aki, sklabitut lo a ekspandé solamente despues di e invenshon di agrikultura durante e revolushon neolitiko mas o menos 11.000 aña pasá.[9] E reporte mas antiguo tokante sklabitut por wòrdu haña den e Kódigo di Hammurabi, i e Bèibel ta referí ne komo un institushon establesí.[10]
Sklabitut ta konosí di a eksistí den sivilisashonan mes bieu ku Sumeria, i tambe den kasi tur otro sivilisashon antiguo inkluyendo Egipto antiguo, China antiguo, e Imperio Akadio, Asiria, India antiguo, Gresia antiguo, e Imperio Romano, e Imperio Islamiko i e sivilisashonan pre-colombina di e subkontinentenan di Amérika.[8] E institutonan aki tabata un meskla di sklabitut di debe, kondená pa un krimen, esklabisashon di prisoneronan di guera, bandonamentu di mucha i e nasementu di muchanan katibu for di katibunan.[11] Reportenan di sklabitut den Gresia antiguo ta bai bek te na e periodo di Gresia Miseniko. Filósofonan griego mane Aristótel a aseptá e teoría di sklabitut natural, o sea ku sierto hende ta katibu natural.[12][13]
Ora ku e Repúblika Romano tabata ekspandé poblashonnan kompletu tabata wòrdu sklabisá, asina kreando un suministro amplio for di henter Oropa i e areanan Mediteraneo. Griegonan, ilirionan, berbernan, britanonan, trasionan, hudiu, pueblonan germaniko i arabe i hopi mas tabata katibu no solamente huzá pa trabou pero tambe pa entretenimentu (por ehembel, gladiadornan i katibunan seksual). E opreshon aki dor di un menoridat elite a hiba na revolushonan di katibu; esun komandá dor di Spartacus siendo esun mas famoso i severo.
Tráfiko di katibu den Oropa[editá | editá fuente]
Aproksimadamente 10-20% di e poblashon rural di Oropa bou di e Imperio Carolingio tabata konsistí di katibunan.[14] Den wèst Oropa sklabitut a kasi disparsé pa final di e tempu Medievo.[15] Komersio di katibu a wòrdu hasí ilegal den 1102 na Inglatera.[16] Na Skandinavia esaki a pasa den medio di e di 14 siglo.[17]
Den ost Oropa sklabitut a persisti mas largu. Sklabitut den Polonia a wòrdu abolí den siglo 15; den Lituania a wòrdu formalmente abolí den 1588; akinan ela wòrdu remplasá dor di un sistema di siervo kaminda personanan ta mara na un doño di tereno a kambio di protekshon i e derecho pa kultiva e tera. Sklabitut a keda un institushon grandi den Rusia te na aña 1723 ora ku Pedro I a konvertí e katibunan di kas den siervonan. Katibunan agrikultor di Rusia a wòrdu ofisialmente konvertí den siervo mas promé den 1679.[18] E mas ku 23 mion siervonan den mannan privá na Rusia a wòrdu libra for di nan maestronan den 1861 dor di un edikto di Alexander II.[19] Siervonan di estado a wòrdu emansipá den 1866.[20]
Segun Robert Davis, entre 1 i 1.25 mion oropeo a wòrdu kaptura dor di piratanan berber i bendí komo katibu den nort Áfrika i e Imperio Otomano entre e siglonan 16 i 19.[21][22] Tambe tabatin un komersio ekstensivo den katibunan kristian den e region di Laman Pretu pa algun siglo te ora ku e Kanato di Krimea a wòrdu destruí dor di e Imperio Rusiano den 1783. Den e añanan 1570 serka di 20.000 katibu tabata wòrdu bendí pa aña na e haf di Teodosia.[23]
Sklabitut den Áfrika[editá | editá fuente]
Den e estadonan islámiko di wèst Sudan, inkluyendo Ghana (750-1076), Mali (1235-1645), Segou (1712-1861) i Songhai (1275-1591), mas o menos un tersera parti di e poblashon tabata katibu. Den Senegambia, entre 1300 i 1900, serka di un tersera parti di e poblashon tabata sklabisá.
Na Sierra Leone den siglo 19 mas o menos mitar di e poblashon tabata konsistí di katibu. Den siglo 19 por lo menos mitar di e poblashon tabata sklabisá bou di e hendenan Duala di Kamerun, e Igbo i otro pueblonan di e Riu Niger, Kongo i e reinado Kasanje i Chokwe di Angola. Bou di e Ashanti i Yoruba un tersera parti di e poblashon tabata katibu.[24] Entre 65% pa 90% di e poblashon arabe-swahili di Zanzibar tabata sklabisá. E sosiedad kontra sklabitut a estimá ku tabatin un kantidat di 2 mion katibu na Etiopia den kuminsamentu di 1930, esaki for di un poblashon total di entre 8 pa 16 mion hende.[25]
Komersio di katibu transatlántiko[editá | editá fuente]
Sklabitut probablemente tabata prominente na otro partinan di Áfrika hopi tempu promé ku e komienso di e tráfiko di katibu transatlántiko.[26] E siudat marítimo di Lagos, Portugal tabata e promé merkado di katibu krea den Portugal pa e benta di katibunan importá for di e partinan nort di Mauritania.[27][28] Pa aña 1552 katibunan pretu afrikano tabata suma un 10% di e poblashon total di Lisboa.[29][30] Den e di dos mitar di siglo 16 e korona a kibra su monopolio riba komersio di katibu i e atenshon di e komersio oropeo den katibunan afrikano a move di importashon na Oropa pa transportashon direktamente na kolonianan tropikal den e Amerikanan. Den e kaso di Portugal, espesialmente Brazil.[28] Den e siglo 15 un tersera parti di e katibunan tabata wòrdu rebendí na e merkado afrikano a kambio di oro.[31]
E spañonan tabatin ku bringa kontra e sivilisashonan komparativamente poderoso di e Mundu Nobo. Pero e konkista spaño di e hendenan indígena di e Amerikanan a wòrdu fasilitá tambe dor di malesanan ku a plama dor ku e hendenan indígena no tabatin imunidat natural kontra esakinan.[32] Nativonan a wòrdu huza komo trahadó forsá, pero e malesanan a kousa un skarsedat di trahadó loke a pone ku e kolonistanan spaño a meskla gradualmente den e komersio di katibu transatlántiko. E promé oropeonan ku a huza katibunan afrikano den e Mundu Nobo tabata e spañonan ku a huzanan komo trahadó riba islanan manera Cuba i Hispañola kaminda e kaida alarmante di e poblashon indígena a kousa e promé leinan royal protehando e poblashon indígena. E promé katibunan afrikano a yega Hispaniola den aña 1501.[33]
E tráfiko di katibu transatlántiko a jega su punto mas haltu den final di siglo 18 ora ku e kantidat mas grandi di katibunan a wòrdu kapturá durante ekspedishonnan den e interior di wèst Áfrika. E ekspedishonnan aki tabata wòrdu kondusí tipikamente dor di reinonan afrikano, manera e Imperio Oyo (Yoruba), e Imperio Ashanti,[34] e Reino di Dahomey[35] i e Konfederashon Aro.[36] Oropeonan kasi nunka tabata drenta e interior afrikano dor di resistensia pisá afrikano. E katibunan tabata wòrdu tresé na lugánan kostal kaminda nan tabata wòrdu kambiá pa bienes nan.
Mas o menos 12 mion afrikano a wòrdu transportá pa e Amerikanan entre e siglonan 16 i 19.[37] For di esakinan, banda di 645.000 a wòrdu hibá pa loke awor ta e Estadonan Uní di Merka. E kantidad mas grandi di katibu a wòrdu hibá Brazil.[38] Tabatin mas hende pretu liber ku katibu na Brazil. Al kontrario di esaki na Cuba hendenan pretu liber tabata konsistí di solamente un 15% di e poblashon na 1827; na Saint-Domingue (kolonia franses awendia konosí komo Haiti) esaki tabata solamente 5% na 1789.[39] Un mei mion katibu, mayoria di nan nasí na Áfrika a traha riba e plantashonnan di Saint-Domingue.[40]


c: text/html

text:
Oranjestad, Aruba: Temporada di yobida a cuminsa y di experiencia Departamento di Salud Publico sa cu esaki ta nifica aumento di sangura. Cu aumento di sangura nos ta haya aumento den caso di Zika, Dengue y Chikungunya. Den caso di Dengue esaki por ta grave te hasta fatal pa cierto hende cu a haya Dengue den pasado caba. P’esey ta hopi importante, como comunidad henter, pa nos uni contra transmision di e malesanan aki. Con nos por haci esey, door di kita of deshaci di tur awa cu ta para y cu por bira un criadero di sangura. Cana rond di cas y bolter tur loke ta wanta awa, controla den cas tambe pa obheto cu tin awa para. Na momento cu bo ta riba caya sea alerta di bo alrededor, si bo ta tuma nota cu na un luga publico tin hopi sangura bo por tuma accion y yama GKMB pa raporta esaki. Durante e proximo siman Departamento di Salud Publico lo ta bishitando diferente medio di comunicacion pa amplia riba e tema. E campaña cu ta bay cuminsa lo bay enfoca riba e hende muhe y hende homber cu tin plan pa forma un famia y muy en particular e hende muhe cu ta na estado caba. Zika ta un di e malesanan cu ta wordo transmiti pa e sangura Aedes aegypti y cu por tin consecuencia grave pa desaroyo di e baby cu ta den bariga di su mama. Zika por wordo transmiti door di pica di un sangura infecta, pero tambe door di contacto sexual di e homber cu tin Zika pa un hende muhe prome of durante embaraso. P’esey ta di gran importancia pa comunidad henter yuda deshaci di tur criadero pasobra na final di dia e por afecta cada uno di nos. Nos tur tin un familiar of conoci cu ta na estado y cu mester pa nos yuda proteh’e y su baby.
Pa mas informacion tuma contacto cu Departamento di Salud Publico na 522-4200 of GKMB na 585-3325 y “LIKE” nos riba Facebook Page di DVG Aruba.

robotstxt: allowed

filter: keep


text:
Oranjestad-Tin biaha ta bon pa refleha cu nos ta biba cu wowo habri pa realidad of nos ta laga mitonan y storia cu nos ta kere fuertamente aden remplasa nos bista di actualidad.
Casi tur dia mi sa tende ciudadano di Aruba, tanto comun y extra-comun, usa frasenan manera “ nos ta un pais democratico” , “nos sistema democratico” y usa exprecionan similar cu ta referi na e (supuesto) democracia of orden democratico cu (atrobe supuestamente) nos ta biba den riba e isla aki.
Ban wak si esaki ta berdad of un otro mito cu ta permiti esnan sin escrupulo sigiabusa di nos pueblo.
Esencialmente, democracia ke men auto-gobernacion, esta cu pueblo ta goberna su mes (pais). Tur regla di estado (Ley) y decicion cu ta conta pa henter sociedad ta wordo decidi y determina asina, normalmente a base di majoria. Nos sistema ta pretende di ta un democracia representative, esta cu ta goberna mediante representante cu ta worde escohi libremente dor di ciudadania. Esaki ta nifica cu tur representante (total di individuo) ta wordo carga dor di e totalidad di votador (esnan cu a of ta scohe pa un representante).
Consequentamente un majoria di persona den conseho di representante (Staten) mester tin un base directo di un majoria di votador.
Solamente den situacion asina por asumi y conclui cu decisionnan majoritario den Staten ta representa un majoria di pueblo of majoria di votador!
Sinembargo, nos sistema vigente di eleccion y representacion ta asina a-democratico cu na Aruba ta teoreticamente posibel cu un majoria legal den Staten por worde forma cu 11 miembro cu cohuntamente tin solamente diesun (11) voto, asta cero (0) voto di e pueblo votador. Consequencia di esaki lo ta ku hende cu cero of un voto riba nan perona por dicidi pa henter pueblo! Mi sa, hopi hende lo grita esaki ridiculo, cu mi cabes no ta bon, cu mi ta teorisa infantilmente, cu esey ta teoria extremo cu nunca lo pasa. Pero cifranan ta munstra cu nos ta y a yega basta cerca di e posibilidad teoretico aki.
Un analisis di e composicion di miembrecia di Staten desde añanan nobenta ta munstra cu cada biaha un majoria den Staten di 11 miembro tabata representa solamente entre 5.5% y 9.4% di e total di votador.
Un set di hende cu conhunto apenas a cumula enter 5 te 9 porcent di votonan ta dicidi pa henter nos poblacion!
Esaki ta hopi cerca di e cifranan di e extremidad teoretico!
Nos tur por bai haci e analisis aki y verifica si ta asina!
Ultimamente un cantidad di ahuste (medida) y proyecto, cu ta bai pisa duro riba pueblo y pa largo tempo, a worde aproba dor di un majoria den Staten. Dor cu constelacion di fraccion di AVP cu a vota a varia, e porcentahe tambe a fluctua. Pero niun biaha ela surpasa 9.2% di e electorado, pasobra te aki por yega cu e 13 miembro di fraccion di AVP den Staten.
Cifranan ta demonstra esaki:
Herdé 298 voto
Arends-Reyes 603 voto
Jansen-Varlack 474 voto
Kelly 97 voto
Rasmijn 395 voto
Roos 178 voto
Sneek 441 voto
De Sousa-Croes 429 voto
Tromp 385 voto
Velasquez 335 voto
Dammers 214 voto
SUB-TOTAL pa 11 miembro 3849 voto cu ta 5.6% di electorado
Lopez-Tromp 1642 voto
Wyatt-Ras 834 voto
GRAN-TOTAL pa 13 miembro 6325 voto cu ta 9.2% di electorado
Desde Status Aparte semper tabata un grupo representando un porcentahe di mas of menos (mayoria biaha menos) di dies (10%) a dicidi pa henter pais.
Esey ta nos “democracia” cu nos sa yena nos boca tanto biaha y cu tanto orguyo.
E gran diferencia ta cu ultimamente e abuso di poder ta tuma luga na un manera mas severo y extremo cu ta pone henter nos existencia como pais na peliger
Cada ciudadano por y mester saca su propio conclucion relaciona cu peligernan sistemico y structural cu ta ancra den (no)funcionamento di nos supuesto democracia.
Na opinion di SUMMUM BONUM, pa salbaguardia existencia di democracia berdadero aki na Aruba, ta obvio cu e necessidadnan di urgencia pa nos pais ta cu
mester di persona cu capacidad, concenshi, integridad y weso di lomba pa conduci representacion di nos pueblo;
tin cu reforma nos sistema estatal y electoral di tal forma cu e.o. ta:
duna ciudadania mas poder directo y imediato riba su representante(nan) y gobernante(nan);
duna ciudadania mas poder directo pa inicia, influencia of rechasa legislacion;
duna ciudadania oportunidad pa scohe pa representante y gobernante den eleccionan separa;
Si ke e tipo di reforma aki of no, e sistema actual a wordo abusa desde comienso di Status Aparte, esta casi trinta aña.
Pero obviamente si tin cu cambia cos pa no permiti cu e exceso di abuso y destruccion di nos pais cu ta tuma luga e ultimo añanan por pasa nunca mas den futuro.
A bira tempo pa demonstra cu nos a siña nos les, anke ta un les hopi car y doloroso mes.
ir Cornelius M Wilson
SUMMUM BONUM
cmwilsonaua@gmail.com


text:
Oranjestad- Den e ultimo dianan di aña 2015 y den e prome dianan di aña 2016, nos por a tuma nota cu e makinaria di propaganda di e gobierno di AVP a bin cu un avalancha di “bon noticia”.
Ta parce cu gobierno ta den un desesperacion total.
Prome ta bin cu e noticia di un asina yama “Heads up Agreement” cu casi no ta diferente cu e MOU cu a ser firma un paar di siman pasa.
Y pa completa e obra maestro di manipulacion, ta notifica e pueblo durante e ultimo dianan di 2015 den un conferencia di prensa yamá cu caracter di URGENCIA – y na unda un solo periodista comprometi a wordo invita – e gran noticia cu lo bin cu un descuento di 10% riba tarifanan pa coriente. Tur esaki sin menciona cu for di 2009 continuamente tabata aumenta e tarifa di awa y coriente.
Remarcabel aki ta cu un paar di siman pasa tanto WEB como Elmar a bisa cu nan situacion financiero no ta mucho di gaba.
Y awor diripiente ta bay duna un regalo cu lo bay costa e companianan estatal 15 miyon florin pa luna (180 miyon pa aña).
Rara, con esaki ta posibel?? E directornan di tanto WEB como Elmar debe pueblo un splicacion.
Alabes gobierno a anuncia cu e aña 2016 lo ta uno super positivo pa Aruba y pa e pueblo Arubano. Ohala esaki ta berdad, pa asina ey, nos pueblo por wordo alivia di e medidanan cu ta masacrando nan.
T’asina anto cu nos mester sinta man cruza pa loke ta trata e Mal Gobernacion di e gobierno aki? Nos ta kere cu awor mas cu nunca nos mester haci nos maximo esfuerso pa yega na un Union cu e intencion pa firma un Compromiso Nacional na unda lo mester introduci reglanan estricto di “Good Governance”!
Hopi lo puntra dicon mester bin cu reglanan di “Good Governance” si cos ta bon?? Nos refineria a habri, nos tin gas den nos subsuelonan, nos turismo ta creciendo enormemente, tur esaki segun e PR di e gobierno di AVP.
Wel, e motibonan ta obvio.
Nos mester djis mira kiko ta sosodiendo 17 miya pazuid di nos isla. Ta conoci cu nos bisiña ta un di e paisnan mas bendiciona cu rikesanan natural, y nos tur sa kiko ta e situacion cu e pais ta pasando aden y con e pueblo ta sufriendo.
Gobiernonan a haci y deshaci y a kere cu nunca placa lo caba cu nan y cu nan por a sigui hunga “sinterklaas” pa eternidad.
Pakiko esaki por a yega asina leu?
E contesta ta hopi facil: NO tin reglanan di “Good Governance”. NO tin transparencia; corupcion ta na ordo di dia; patronahe politico ta algo comun; organonan y empresanan ta ser usa pa metanan exclusivamente pa faborece esnan cerca di e gobernantenan.
Organonan cu ta suposed di ta independiente, ta totalmente politisá. Prioridadnan ta ser poni robes, cu e consecuencia cu entre otro pobresa ta aumenta, enseñanza ta wordo neglisha y criminalidad ta azotando e pueblo, etc. etc.
Na Aruba ya caba nos ta sintiendo e mesun cosnan aki caba.
Ta p’esey ta esencial pa prome cu ta laat, bin cu e reglanan di “Good Governance”. Nos ta consciente cu e trayecto lo no ta facil, pero si realmente nos kier papia di “SOSTENIBILIDAD” den desaroyo humano, anto nos mester cuminza traha riba esaki.
Y nos no mester bay inventa e wiel. Ya caba Nacionnan Uni tin tur cos “in place” pa yuda na yega e ideal aki.
E unico ingrediente necesario ta “BOLUNTAD” di e propio politico pa mara man di e politico. Nacionnan Uni tin un cuadra pa duna contenido di kiko ta un situacion ideal pa yega na “Good Governance”.
Esakinan ta;
* Transparencia.
* Responsabilisacion tanto den e sector publico como den esun priva;
* Participacion di tur hende;
* Reglanan di ley y enforzamento di esakinan;
* Igualdad y inclusion;
* Reactivo;
* Mester busca consensus;
*Efectivo y eficiente;
Cada un di e 8 puntonan aki lo garantisa e sostenibilidad humano, cu na su turno lo percura cu e pueblo den su totalidad lo wordo beneficia, y no djis un grupito.
Y si realmente nos kier ta merecedor di tin nos Status Aparte original back, nos mester yega na e UNION pa den un Compromiso Nacional garantiza cu nos rikesanan lo ser reparti na un manera husto, y cu e pueblo den su totalidad lo por goza di esey, sino ta un grupito atrobe lo ser beneficia.
Haciendo esaki, nos lo caba tambe cu e discusionnan eterno riba friends & family, riba tanchi y ompi, etc. etc.; e ora ey e discusionnan lo ta riba “issues”!!
Den nomber di Union Patriotico Progresista – U.P.P.
Candelario A. S. D. – Booshi – Wever
Brazil, januari 3, 2016


text:
protocol
-
News
Protocol Federacionnan di Aruba Aquatics Federation
Aruba Aquatics Federation┬áta presenta nan protocol pa e disciplina di Artistic SwimmingRead More »
-
News
Protocol Federacion di Gimnasia
Federacion di Gimnasia, FGA ta presenta e protocol specifico pa nan miembronanRead More »
-
News
COA y IBISA a bishita Parke di BMX
COA y IBISA a bishita Parke di BMX, Street Wise na San Nicolas. Diabierna atardi un delegacion di Comite Olimpico…Read More »
-
News
COA di bishita na Centro Deportivo Playa
Bishita di COA hunto cu DVG, FFD y IBISA Aruba na Centro Deportivo Playa(Colegio Aruba) Diahuebs anochi, Comite Olimpico Arubano…Read More »
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
Marla Thiel a duna di conoce cu e protocol di Piscina
E facilidad a hinka e protocol den otro den algun dia Marla Thiel a duna di conoce cu e…Read More »
-
News
Comite Olimpico Arubano a bishita Piscina Olimpico Roly Bisslik
Dialuna atardi, miembro nan di Comite Olimpico Arubano conhuntamente cu diferente departamento di Gobierno a ricibi un splicacion amplio…Read More »
-
News
Protocol Federacionnan di Volleyball
Federacionnan di Volleyball, AVA ta presenta e protocol specifico pa nan miembronanRead More »


text:
Boletin informativo
Relato di Dia | 14-04-2020
Relato di Dia | 14-04-2020 https://www.facebook.com/GobiernuKorsou/videos/2578343149103122/
Anunsio #9 Rekordatorio tur djadumingu
[REKORDATORIO]: Mañan ta djadumingu i nos tur mester keda kas. Pa sigui e último desaroyonan bo por bishitá www.gobiernu.cw | Kanal 84 riba TDS i
Anunsio #7 Orarionan nobo pa mantelzorg
Vários di nos ta kuida un ser kerí òf famia i ta esenshal pa e kuido aki por sigui. Pero pa protehá tur hende, ta
Anunsio #6 Solamente transporte públiko i transporte vital por subi kaya djadumingu.
Entrante e siman aki, ningun vehíkulo NO tin mag di subi kaya riba djadumingu. Solamente transporte públiko i transporte vital por subi kaya djadumingu.
Anunsio #5 Medida èkstra: PLACHI DI DIA.
Entrante mañan djaweps, 2 di aprel 2020, Gobièrnu ta tuma un medida di prekoushon èkstra: PLACHI DI DIA. Punto di salida ta ku tur hende
Kasonan di Corona Vírùs na Kòrsou 31 di maart 2020
ÚLTIMO INFORMASHON: Di e manera aki Gobièrnu di Kòrsou ke keda mantené komunidat informá di e kasonan relashoná na Corona Vírùs.
Reglanan ku ta bai konta pa Supermerkadonan
Lastimamente pa motibu di Corona Vírùs, Kòrsou a keda limitá pa sali kas solamente pa bai Botika, Supermerkado, Minimarket, toko, stashon di pomp, panaderia i
Preparashon pa Temporada di Orkan 2016
Manera ta konosí temporada di orkan ta kuminsá di 1 di yüni te ku 30 di novèmber. Den e periodo akí e chèns ta grandi


text:
Asociacion di Mayor Sonrisa y Stichting Trampolin pa Trabao kier a felicita Cede Aruba conhuntamente cu Oranjefonds pa cu Aruba Doet 2014. E aña aki Centro Sonrisa y Stg. Trampolin pa Trabao a participa den e projecto di Aruba, dunando oportunidad na esnan interesa pa bin duna un man na ambos lugar.
Como projecto pa Arubadoet 2014 Centro Sonrisa tabata tin e trabao di cambia e waya di cura, mirando cu algun parti di e hekinan esakinan tabata tin buraco. Cual tabata haci peligroso pa e clientenan di Traimerdia Sonrisa. Centro Sonrisa kier a agradece ‘Hot Coco Group’ cual tabata studiantenan di Colegio EPI unit Hospitality and Tourism.
En cambio Stichting Trampolin pa Trabao tabata como projecto di expande e green house cu ‘aquaponic’, planta simiya, planta mata nobo y drecha e green house. Tambe Trampolin tabata tin un parti di embeyesimento di nan gebouw. Unda cu a wordo planta yerbe dilanti e gebouw, a cambia e tera pa e matanan dilanti. Trampolin kier a agradece Parlamento Hubenil y MedWork Caribbean cu a elegi Trampolin pa Trabao cu nan instancia pa contribui cu nan trabao voluntario pa Arubadoet!
Stichting Trampolin pa Trabao ta un projecto cu a sali for di e Asociacion di Mayor Sonrisa, cual tin como meta stimula e parti di integracion di e clientenan cu limitacion den e sector laboral. E gebouw di Stichting Trampolin pa Trabao lo funciona como un Café unda cu e clientenan cu limitacion mes lo zorg pa sirbi, cushina y bende. Directiva di Stichting Trampolin ta spera cu pa e aña aki mes lo por habri ‘Café Trampolin pa Trabao’.
Asociacion di Mayor Sonrisa conhuntamente Directiva di Stichting Trampolin pa Trabao kier a agradece tur voluntario cu a yuda durante Aruba Doet, al igual cu Burger King Aruba, Tropical Bottling, Albo, Romar Trading, ETIOB, Fantastic Garden, Retraco, Santa Rosa, Aruba Conciente, Don Jacinto Cafe y Aruba Wine and Dine cu sin nan nos projecto durante Arubadoet no por tabata un exito!


text:
ORANJESTAD, Aruba: Tur siman Casi Nobo, bo luga preferi pa cumpra bo articulonan di cas of personal ta realisa su campaña riba social media. E campañanan aki ta un exito rotundo y ta conta cu un participacion tremendo.
Recientemente, Casi Nobo a tene su Facebook Campaign “Thank God It’s Friday” unda e participantenan mester a “Like & Share” pa asina haya e chens di gana un gift certificate di AFL. 150,-. E feliz ganadora a resulta Chanqueeta Nequia Abbygail Engelda kende hopi contento a pasa busca su premio. Keda pendiente pa mas campaña fabuloso y gana premionan tur siman.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di down payment.


text:
Parlamentario mr. Juan Ady Thijsen a tuma nota di un declaracion di Mike Eman unda Mike Eman mes ta reconoce cu e no a traha riba progreso y ta awor e ta bai traha riba progreso. Segun Mike Eman bo tin cu acopla aspectonan financiero, economico y tecnologico pa yega na e progreso. Esaki segun Parlamentario mr. Juan Ady Thijsen ta tipifica un diferencia grandi entre partido MEP y partido AVP. Mike Eman ningun momento ta inclui den progreso e parti social mientras MEP como partido social democrata tin e aspecto social como punto central, pues segun MEP no por papia di progreso si no tin desaroyo social tambe.
Tampoco Mike Eman ta inclui e aspecto di medio ambiente y naturalesa den su definicion di progreso. Partido MEP si ta kere cu progreso no por bai cu destruccion di medio ambiente. Segun Parlamentario mr. Juan Ady Thijsen si bo wak con Mike Eman ta defini progreso y bo wak con Mike Eman a goberna nos pais e ultimo 8 anjanan bo ta compronde con tur su esfuerzonan a bai den beton, cement, asfalt y brug. Segun Parlamentario mr. Juan Ady Thijsen Mike Eman a faya hasta su mesun definicion di progreso.
E economia di Aruba no a conoce progreso, comercio ta den problema, hopi negoshi a cera y otronan ta luchando pa sobrevivi. E clase trahado a sufri durante gobernacion di AVP. Hopi a perde trabao y poder di compra a bai atras. Mike Eman ta broma cu su pepitanan di mainshi cu e ta strooi lew a lew manera e reparatietoeslag pero eseynan no ta yuda. Ariba tereno financiero gobierno di Mike Eman tambe a haci un desaster no solamente creando debe den presente pero tambe pa den futuro cu ta cubri un periodo di 30 anja. Salud di bo cuidadanonan tambe ta importante si bo kier papia di progreso y Mike Eman no a traha riba esaki, a renoba si pero atrobe den cement y beton. Nada di inversion den makinaria y personal na hospital. Ironia di bida ta cu e partido green cu ta promove green a resulta e pio enemigo cu naturalesa a yega di conoce na Aruba.
Parlamentario mr. Juan Ady Thijsen ta pidi pueblo pa tuma nota cu Mike Eman y AVP ta brindabo un progreso defini na aspectonan financiero economico y tecnico mientras MEP ta ofrece bo un progreso amplio den e sentido di e palabra incluyendo aspectonan social, di medio ambiente, di ensejansa, salud y hasta trankilidad di seguridad personal locual AVP no a haci lagando e criminalidad tin e pueblo bibando den angustia. Segun Parlamentario mr. Juan Ady Thijsen si bo kier progreso real vota MEP hunto p’e cambio sin miedo.


text:
Oranjestad, Diaranson den oranan di marduga, na momento cu un patruya di playa tabata pasando den Weststraat nan ta bin topa cu un boksmento cu lo a caba di pasa.
Mesora nan a baha pa bay atende cu e boksmento aki y ta bin topa cu chauffeur di un Mercedes Benz Blanco bou influencia y na e sitio nan ta bin compronde cu e chauffeur a pasa dal auto di otro y a sigui core, su auto mes tabata tin basta daño material
E chauffeur di e Mercedes Blanco a keda deteni pa core bou influencia, pasa dal auto y trata na sigui core.
E vehiculo a keda confisca pa mas investigacion.


text:
ZWOLLE – E bario na Zwolle Holtenbroek ta konosí komo bario di problema. Ku medidanan di seguridat severo e bario ta bai dilanti awendia. Tòg tin krítika tambe riba e aktuashonnan di polis.
Míles di antiano den añanan ’80 ta bai Hulanda, entre otro pa Zwolle. Ei hopi di nan ta haña nan ta biba den e bario Holtenbroek ku sosial-ekonómikamente ta suak kaba.
Pa algun di nan esaki ta kai duru. Relativamente hopi hóben, sin trabou òf edukashon, ta kai den kriminalidat. E antianonan entre nan ta den mayoria.
Holtenbroek ta bai atras i ta hasi bofon di e nòmber yama e lugá ‘Holtenbronx’. Trahadó sosial ku hóben Andy Kirchner: “Tabata un kaminda pa kria kriminal chikí i un lugá pa kriminalnan mas grandi di e siudatnan grandi bin skonde.”
Medida
Polis di bario Ronald Bakker: “Tabatin dos grupo kriminal, un di Kòrsou i un mesklá ku boneriano i yu di Kòrsou. Nan tabata bringa otro pa benta di droga. Esaki tabata resultá den guera grandi.”
Despues di mas insidente di violensia relatá na droga, munisipio ta kai aden na aprel 2014. Ta bini un prohibishon pa reuní, i vigilansha di kámara den Buxtehudestraat. Ademas polis por listra preventivamente. Violet Roosberg ku ta biba den e área di riesgo designá: “Bon mirá esaki tabata pone mi sinti seif. Tabata tuma medida di bèrdè mes. “ Munisipio ta pone un sentro di bario tambe disponibel pa instansianan sosial.
Para
Hopi be e medidanan di seguridat no ta logra nan meta, habitante di e bario Sendley Roosberg ta haña. Polis ta par’é diferente bia..“Mi mester a habri mi bentana di outo, paga motor. Un polis a manda lus di su flashlight riba mi banki di patras. El a puntra di unda mi a bini i unda mi ta bai. Mi a kontestá normalmente, mi no tabatin gana di pleita.”
Un próksimo bia ora Sendley yega kas polis ta par’é den su kurá, un otro bia ta par’é ora ku e ta kore baiskel den bario. Awor si e ta reakshoná iritá. Mes ora un polis ta bisa ku e ta bai arest’é pero e kos ta kaba na nada.
Listra selektivamente
Segun Sendley polis ta usa nan outoridat selektivamente. “Nunka mi no a mira nan hasi esaki serka hende blanku, solamente si nan ta fuma òf ta bringa. Polis hopi be ta kontrolá antiano ku ta djis para huntu, ku dominó i un serbes, esei ta duna nos mal nòmber. E kos ei no ta sinti bon: bo ta kana pasa anto bo ta mira antiano ku polis.”
Bakker: “Hopi bia tabata akshonnan kordiná ku un briefing kla tokante komportashon. Te asina leu ku mi sa e koleganan tabata korekto.”
Aparensia físiko ta hunga un ròl ora polis para hende? Bakker: “Esei ta un proseso sikológiko kompliká. Den e situashonnan ei tin hopi faktor ta hunga un papel. Si koló ta un di nan? Ta posibel. Ounke ku den un bario kaminda tin hopi hende di koló e chèns di kontrolá un hende di koló ta mas grandi.”
Sinti seif
Sendley ta sinti seif den e bario. “Mi konosé tur hende. Tin bia anochi mi ta tende bala. E ta zona manera vürwèrk, pero mi sa ku ta pistol.”E no tin miedu. “No tin nodi di tin miedu si bo no tin nada di hasi ku nan. Bo ta kumindá nan, nada mas. Bo ta mantené bo distansha.”
Ku e medidanan Holtenbroek a bira mas seif. Habitante Anaïs Roosberg: Tabatin un flèt na Palistrinalaan kaminda antianonan tabata para henter dia. Bo no ta mira nan mas awor.” Sendley: “Tabatin un tiroteo einan. E ora ei nan a bai para den e sentro komersial.”
No tabatin habitante di e bario envolví den e tiroteo. Bakker tambe ta konfirmá ku esnan ku ta bin hasi bochincha hopi bia tabata bini di pafó di e bario òf di pafó di Zwolle. Lokal òf nò, tur dos e gruponan problemátiko no t‘ei mas. “Si awor hende tende ‘Holtenbronx’ nan ta bisa mesora: ma awor no t’asina mas. Ta bai basta bon ounke ainda no ta tur kos ta dje bon ei.”
E medidanan di seguridat lo dura dos aña mas. Wim van Hattem, manager di e bario na nòmber di munisipio : “Nos ke evitá ripitishon, p’esei nos no ta stòp mesora. Nos tin atenshon pa e problemanan i e solushon ta un proseso largu. Pero kisas nos por kuminsá mengua e medidanan di seguridat entrante otro aña.”
Outor Pieter Hofmann
Lesa aki parti un i dos di e seri di tres kapítulo tokante Zwolle.


text:
ORANJESTAD – Directie Wetgeving en Juridische Zaken, DWJZ, ta unis u mes na e lucha contra e plamamento di e Corona virus.
Conforme e protocol nacional en caso mester haci contact tracing, tur persona cu bishita DWJZ mester yena un logboek, cu entre otro nan nomber, number di cell/telefon, fecha cu a bishita DWJZ, motibo di e bishita.
Apart di esey, mondkapje/tapa boca ta obligatorio. Si presenta sin tapa boca, no ta extende servicio na Bo persona.
Sigui e protocol di higiena, uza handsanitizer.
Mantene distancia social.
DWJZ ta conta riba e comprension di tur cu mester di e servicio di DWJZ pa asina contribui na frena contagio di e Corona virus.


text:
Dialuna 4 di juni 2018 a sigui e playoff di Aruba su Futbol Division uno. Caminda cu den Compleho Deportivo Guillermo P Trinidad a topa otro e actual lider di e playoff aki cu ta Brazil jrs contra di United cu ta na di dos lugar. Brazil jrs den dos salida cu dos victoria cu un total di 6 punto, y na e otro banda United cu ta na di dos lugar cu den dos salida cu un total di 4 punto, cu un wega gana y un wega empata, y tambe un wega pendiente cu a wordo cancela cu e propio Brazil jrs.
United den e wega aki a bin por la goma caminda nan a sali brabo pa bai cas cu e tres punto nan disponibel. United tabata mas den atake y a crea mucho mas opotunidad cu nan contricante. Na e otro banda Brazil jrs no tabata e equipo cu nos conoce manera nan a hunga nan ultimo wega. Den un contra atake di e equipo di Brazil jrs nan ta haya un penalty na di 12′ di wega ,caminda cu e capitan Owen van der Wijne #9 ta logra habri e marcador pa Brazil jrs bai ariba 1-0. United ta sigui pone preshon y tabata na di 32′ di wega caminda cu den un atake bala ta dal den man di un defensa den doelgebied caminda cu refree ta pita penalty. Michael Molinares #7 ta cobra cu exito pa empata e wega na un gol. E prome 45′ nan di wega ta finalisa den un empate na un gol.
Den e segundo tempo ambos equipo ta sigui preshona , pero no por a score. E hungador #15 di Brazil jrs ta ricibi kaarchi geel pa un hugada poco bruto. Na di 75′ di wega e hungador #12 di United ta wordo expulsa for di wega. Final di e partido United vs Brazil jrs 1-1. E tabla di posicion ta keda cu Brazil jrs ta keda na prome lugar cu 7 punto, sigui pa United cu 5 punto , na di tres lugar FC Porto cu 4 punto y sigui pa RCS cu 0 punto.
Proximo wega lo ta Diamars 5 di juni den CDGT FC Porto contra di RCS pa 8or pm.


text:
Pronóstiko di tempu pa Kòrsou i bisindario bálido te djarason mainta 06:00 o.l., 29 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 29 di sèptèmber 2021.
Kompilá: djamars 28 di sèptèmber 2021, 05:00 o.l. (09:00 UTC).
Tempu: Parsialmente nublá i prinsipalmente seku.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:28 o.l.
Bientu: Generalmente ost i moderá; forsa 3 te 4 (11 te 30 km/ora, 7 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: E kondishon atmosfériko lo sigui stroba desaroyo di nubianan signifikante riba nos region. Pa e motibu aki, un wer relativamente seku lo prevalesé riba nos isla pa sobra di e dia. Tambe, forsa di bientu lo ta generalmente moderá pero ta premira ku esaki lo mengua gradualmente den e mitar di siman.
Kondishon di laman: Trankil te moderá ku altura di ola entre 0.5 i 1.5 meter (2 pa 5 pia).
Sistemanan signifikante di wer tropikal: Orkan Sam ta sigui avansá komo un orkan fuerte den direkshon wèst nortwèst riba Laman Atlantiko. E siklon tropikal aki no ta un menasa pa Kòrsou.
Fenómeno spesial: Ningun.
Perspektiva te djaweps mainta: Parsialmente te hopi nublá ku chèns pa un áwaseru lokal.
Meteorólogo: Figueroa.


text:
BONEIRU.
AKSIDENTE DI TRAFIKO KU HERIDO.
Awe pa mas o mènos 6or di atardi a yama polis pa duna asistensia relashoná ku un aksidente di tráfiko ku a tuma lugá riba e krusada di kaya kanari I kaya Mgr Niewindt. Dos outo di famia a dal del otro pa falta di dunamentu di preferensia. Ambulans tambe a presentá na e sitio di aksidente. Tres persona di kua un beibi a keda transportá pa hospital pa kontrol i observashon. E daño material ta substansial.
FUENTE: POLIS.
NOTISIA LIVE FM.
NOTISIA KU BO POR KONFIA.


text:
Ta asina ku ta un tradishon di sentro Jong Bonaire ku den fakansie grandi ta organisa pa ocho aña kaba e tremendo dynamiko zomerkamp ku ta konsisti di diferente aktividatnan pa siman. E aña aki tambe esaki ta e kaso. Jong Bonaire su porta ta habri pa tur hoben ku ta bishita skol secundario, MBO i Forma, i tambe e hoben nan di grupo 8 ku ta kuminsa skol secundario e aña eskolar binidero aki. Hoben nan ku ta miembro kaba di Jong Bonaire no mester paga nada pa partisipa, hoben ku no ta miembro nos ta pidi un suma di 15 dollar pa por partisipa na henter e zomerkamp ku ta konsisti di tres siman inklusief kuminda di merdia. Na momentu ku e hoben bin inskribi ta importante pa tur ku ta menor di edat presensia ku mayor pa firma i di e forma aki duna outorisashon pa e yu/nan partisipa. Aktividat nan ta kuminsa 9or di mainta I ta termina 4or di atardi di djaluna pa djabierne. Hoben nan lo kome merdia na Jong Bonaire.
Prome siman 12-16 Juli:
Voetbal kamp
Samboya (mester tin padi)
Bokseo
Kore baiskel/snorkel
Ladys boot camp
Adventure fitness
8Manicure/pedicure
Di Dos siman 19 – 23 Juli:
Windsurf/paintball
Tube ride
Art your heart (graffiti, pintamentu, verfmentu
Bonaire Tour
*Make up/hairstyling/photoshoot
E dos aktividat nan blou di siman uno I siman dos ta huntu no por wordu skohe apart.
Di tres siman 26 – 30 Juli:
Survival Kamp


text:
Thashaina Seraus ta logra clasifica entre e mihor ocho bolicheronan pa e Round Robin den e Panam Games LIMA 2019
E bolichero Thashaina Seraus a mantene su mes entre e 8 mihor bolicheronan den e Weganan Panamericano na Lima, Peru unda e posibilidad pa un medaya pa Aruba ainda ta na vigor. Awe dialuna Thashaina y Kamilah a hunga e dos di buelta unda ambos mester a defini nan puesto final pa loke ta e clasificacion den singles. Mester bisa cu Thashaina a keda tira basta stabil y mantene su mes entre e cuaternan mihornan mientras Kamilah tambe a tira stabiel y a tira algun bon wega sigur e weganan 3 – 4 y 5 mientras e ultimo wega e no a tira manera desea y ta keda na di 11 lugar overall cu 50 pin cortico di e mihor ocho clasificadonan. Thashaina ta caba cu un score total di 2612 cu un averahe di 217.7 bon pa un di 4 lugar mientras Kamilah Dammers Naddall ta caba cu un score total di 2477 cu un averahe di 206.4 bon pa un di 11 lugar overall. Aruba su team ta bou guia di coach Randy Stoughton di Merca.
Mañan Thashaina lo hunga 8 wega mainta mientras su score di awe dialuna lo conta pa mañan diamars. Ta bon pa bisa cu cada wega gana mañan lo haya 20 pin bonus extra. Despues di e 8 weganan hunga e mihor 4 nan ta bai final mañan atardi 5or. Lo hunga kruis final 1 contra 4 y 2 contra 3. Perdedornan ta haya brons tur 2 y ganadornan ta bai di biaha pa di 1 y di 2 luga pa disputa e medayanan di Oro y Plata.


text:
Diadumingo mainta 8.00 A.M. riba diadumingo 27 di April 2014 den un misa San Fransisco completamente jen nos por a mira bautismo di Catoliconan nobo. Baby y Jovennan a yega misa compana pa nan mayornan pa nan hasi acto di presencia y ricibi e bautismo for di Pastoor Stanislaw di parokia di Oranjestad.
Den un misa completamente jen e acto aki a tuma lugar. Ta di aprecia con misa catalico ta wordo bishita den un forma unico pa parokianonan devoto den nan fe Catolico.
Pastoor Stanislaw a trece dilanti e concepto di bautismo y su seriedad den presencia di Cristo y nos creador Yawe Dios.
Awe durante transcurso di e misa Pastoor Stanislaw a mustra e efectividad di e mandamentonan di dios y e fe cristian cu mester tey na tur momento di bo bida.
E la mustra tambe e balor pa bishita misa un vez pa siman pa tin un comunicacion directo cu Dios.
Riba e foto nos ta mira Pastoor Stanislaw di parokia di playa durante su discurso na esnan presente.
—————————————————-


text:
Un video produci pa e Departamento di Salud di e estado di Ohio (Merca), ta mustra e principio di funcionamento di distanciamento social, y ta haci’e cu algun obheto poco spera: trampa di raton y algun bala di ping pong.
E video ta cuminsa cu un imagen di decenas di trampa di raton, tur di nan cu un bala riba nan y poni hopi cerca uno di otro. Na e momento ey, ora cu un bala – cu ta simbolisa e patogeno – ta cay for di ariba riba un di e trampanan aki, ta provoca un reaccion den cadena caotico di e resto.
Contrario, ora cu e trampanan ta separa pa un distancia suficiente, e bala por cay sin mishi ningun di nan, evitando pa nan activa, miho bisa, pa nan bira malo y contagia e resto.
Segun e recomendacionnan di e Organisacion Mundial di Salud (WHO), distanciamento social ta un di e medidanan mas efectivo pa e prevencion di e contagio di covid-19, contra na loke no ta existi vacuna ni metodo di tratamento specialisa.
“Ora cu un hende cu un enfermedad respiratorio, manera e infeccion door di 2019-nCoV, tosa of niester, ta proyecta goticula chikito cu ta contene e virus. Si bo ta demasiado cerca, bo por inhala e virus,” WHO ta splica, cu ta pidi pa mantene un distancia di por lo menos un meter entre e personanan mientras cu e epidemia dura.


text:
Oranjestad-Dialuna mainta Minister Otmar Oduber hunto cu su colega Mike de Meza a informa pueblo di Aruba a traves di prensa, e gran noticia pa San Nicolas. Otro luna lo firma cu e compania hotelero Bahia Principe un Memorandum of Understanding (MOU) pa e construccion di un resort pariba di nos isla.
Minister Oduber a indica cu despues di 7 luna di negociacion y conversacionnan cu a tuma lugar cu e grupo di Bahia Principe cu a culmina siman pasa na Republica Dominicana, “awe nos por anuncia oficialmente cu dia 2 di october venidero, lo ta na Aruba e Presidente y propietario di Hotel bahia Principe, Sr. Pablo Piñero, caminda cu hunto cu Gobierno di Aruba lo firma un MOU pa por cuminsa desaroya Seroe Colorado na februari venidero (2015), pa na october di 2016 haci apertura di e liña principal di Bahia Principe, Don Pablo Collection”.
E lo ta un propiedad di 350 camber den e promer fase y na momento cu esaki ta cla lo tin e opcion pa e di dos fase sigui cu ta conta cu 200 camber adicional, yegando asina na un total di 550 camber.
Na luna di maart Sr. Adolfo Castellanos, representante di e grupo Piñero tabata na Aruba y a conversa cu e mandatarionan unda cu a expresa e intencion di desaroya un hotel na Aruba. A base di e conversacion ey, unda nan a cana na San Nicolas y a splica cu e area di desaroyo na e momentonan aki unda cu Gobierno lo por acepta pa tin un hotel all inclusive ta na San Nicolas. Esaki den cuadro di e desaroyo cu ta iniciando pariba di nos isla y cu un hotel por fit dentro di e desaroyo existente, pero cu miras riba futuro desaroyonan cu ta bay tin.
Durante e encuentro aki e interes a nace y e propio doño di e empresa, Sr. Pablo Piñero a bishita Aruba y a reuni cu Ministernan Oduber, de Meza y Sevinger, caminda a expresa interes hopi grandi pa por desaroya na Aruba mirando e calidad di e destinacion. Teniendo na cuenta esaki, a expresa e deseo di bin cu nan coleccion principal cu ta esun di Don pablo Collection cu ta di 5 strea dentro di all inclusive.
Despues di esaki tabatin diferente conversacion y recientemente Ministernan Oduber y de meza a haci un bishita na Republica Dominicana pa conoce 5 di e propiedadnan cu nan tin na e pais en cuestion. Eynan nan a conversa riba con e propiedad aki por fit den e desaroyo Caribense cu kier mira na San Nicolas pa e cuadra den plan, maneho y vision cu Gabinete Mike Eman II tin pa pariba di nos isla. Despues di a reuni dos dia consecutivo, bishitando e diferente propiedadnan, reuniendo cu ingenieronan y ehecutivonan top cu a wordo manda for di Spaña y tambe conversacionnan telefonico cu Sr. Piñero a yega na e conclusion cu tin suficiente base en comun pa dia 2 di october proximo firma un MOU pa e proyecto na San Nicolas.
Minister Oduber a duna di conoce cu e inversion di e promer fase lo ta entre 80 pa 100 miyon Dollar y e lo tin un duracion di 20 luna di tempo. Den e cuadro aki tambe a trata e aspecto laboral unda cu a acorda cu lo usa e forza laboral local semper y cuando cu tin e disponibilidad na nos isla.
Igualmente e mandatario a menciona cu un proyecto asina lo tin un impacto laboral positivo pa nos isla unda cu hopi hende di pariba ta paga 200-300 Florin pa luna pa transporte pa yega nan trabou na un di e resortnan pabou di nos isla. Esaki banda di e shopping mall cu nan lo establece cu ta consisti di entre 20 pa 25 tienda acompaña pa un plaza. E shopping mall aki lo keda habri pa entrepreneurnan local pa sirbi comunidad local como e bishitantenan. Adicionalmente Minister Oduber a informa cu nan lo bay traha cu operadornan di tour local, cu companianan di watersports local y transportacion local. Esaki lo crea oportunidad pa diferente companianan, manera entre otro car rentals por ubica nan mes pariba di nos isla y crea un desaroyo economico positivo. “E spin off cu ta bay tin ta uno grandi pa pariba di nos isla. Pabien na tur esnan envolvi te na e momentonan aki. Eta un noticia sumamente positivo pa pariba di nos isla y Aruba en general ”.


text:
Oranjestad-Conoce Angelys Porto cu ta interpreta Jenny Tromp, prima di Jelitza. Jenny ta un hoben cu curashi y fuerte, e no tin miedo di hende y e no ta laga hende tum’e haci. Angelys ta e antagonista, e oponente di e protagonista.
Angelys tin 22 aña di edad. Actualmente e ta studia na Hulanda na Hogeschool Rotterdam. Den su tempo liber e ta gusta lesa, wak television y scucha musica.
Juan Fransisco Pardo, productor y director di Ciudad Oraño, a acerca Angelys despues cu el a wak Angelys su actuacion den un pelicula cortico durante un film festival. Angelys a atende e audicion y di ey el a haya e rol di Jenny den Ciudad Oraño. Jenny tabata un personahe interesante pa Angelys. E personahe di Jenny lo por mustra mal hende na prome instante, pero loke ta haci e prersonahe di Jenny unico tabata cu e por a wak y sinti e cosnan malo cu por pasa, cosnan cu otronan no tabata premira. Na final tur hende ta realisa cu Jenny tabatin rason. Jenny tin su caracter fuerte, sinembargo e ta stima y cuida su famia y amigonan. Angelys ta identifica su mes cu Jenny den su amor pa famia y amigonan.
“E tabata un experiencia hopi bunita. Mi lo kier sigui den e mundo di actuacion. Tambe mi a siña hopi di e team di Ciudad Oraño incluiendo loke ta actuacion pa camera.”
Na La Salle College ta unda Angelys a cuminsa actua. Despues na Colegio Arubano el a haya lesnan di actuacion, den cual el a profundisa mas den e arte di actua y el a descubri cu esey ta loke e ta gusta haci mas. E ultimo obra cu el a actua aden tabata titula St. Joseph’s Asylum. Tambe el a haci un pelicula cortico cu Gabriela Croes titula Sin Rastro, cual a gana e miho pelicula durante e Aruba Short Film Festival na 2015.
“Encuanto e actuacion mi ta kere mas dificil ta pa laga bo mesun personalidad un banda y echt drenta den e personahe y bisa of haci cosnan cu kizas bo mes no lo bisa of haci, pero e ta un rol y bo tin cu ta e personahe ey den ful su ser.”
Den e serie Ciudad Oraño lo por mira hopi situacion cu ta pasa den nos comunidad encuanto hubentud, specialmente den e temporada na scol secundario. E ta un tempo cu tur hoben ta siña conoce su mes. Angelys ta admiti cu cierto di e situacionnan den Ciudad Oraño, e mes a yega di pasa aden.
Angelys ta spera cu publico lo sostene nos hobennan, arte ta parti di nos cultura y apoyando nos hobennan ta algo positivo cu por hiba e hubentud dilanti. Ciudad Oraño a wordo interpreta door di hobenan Arubiano pa tur hoben.


text:
WILLEMSTAD — Despues ku djasabra último nos selekshon a empatá na 0 gol kontra e selekshon di Nicaragua durante e wega di fogeo, awe djaluna 19 di yüni pa 5’or di mainta nos selekshon a sali rumbo pa Martinique pa bai representá nos un biaha mas. Esaki en konekshon ku nos kompromisonan di e final di Scotiabank Caribbean Cup 2017.
Dia 25 di yanüari último a tuma lugá e sorteo ku a determiná den kua pul nos lo kai.
E paisnan ku ta den nos pul ta lo siguiente;
- Jamaica
- Martinique
- Kòrsou
- Frans Guyana
E promé partido ta dia 22 di yüni 6’or di atardi entre Jamaica i Frans Guyana miéntras e segundo partido lo ta 8’or di anochi, kaminda nos selekshon nashonal lo enfrentá e ekipo anfitrion, Martinique. Dia 25 di yüni lo tuma lugá e partidonan final kaminda e promé partido lo ta pa e terser i di 4 lugá i e segundo partido lo ta bai ta pa e kampion i supkampion di Scotiabank Caribbean Cup 2017.
Nos selekshon lo regresá Kòrsou dia 26 di yüni pa sosegá i despues kontinuá ku e trainingnan pa nos kompromisonan di Gold Cup 2017 ku lo tuma lugá den luna di yüli na Merka, kual ta otro evento grandi ku lo konta ku kobertura mundial.


text:
ORANJESTAD – Durante e ultimo decadanan globalisacion a pone mundo experencia diferente sorto di desaroyo, tin di nan mas positivo cu otro. E velocidad di e desaroyonan aki dia pa dia ta dunando e ser humano poco tempo pa asimila tur e cambionan nan cu tin. Mescos cu henter mundo nos dushi isla tambe a conoce desaroyonan como cu e ta algo imparable cu ta wordo fortifica dor demanda di nos mes mundo cu nos ta biba aden.
Pa sostene e desaroyonan aki e formacion di cada ser humano ta primordial. E proceso den cual e persona ta forma su propio identidad, autonomia y por reconoce su habilidadnan y posibilidadnan ta di sumo importancia pa e ser humano. Ta cu e habilidadnan y caracteristicanan aki e ser humano por tuma desicionnan cu un efecto duradero den un forma consciente y consistente.
E formacion di cada un di nos ciudadanonan, indiferente di su edad, ta un derecho y un deber di nos tur bibando hunto den nos comunidad. E ta forma parti di educacion cu nos tur tin derecho riba dje y tambe tin e deber di yuda aporta na dje. E norma y balornan cu nos ta comunica tanto verbalmente como non-verbalmente, na cada persona cu nos ta yega den contacto cu ne, ta yuda aporta grandemente na e caminda cu nos ta scohe pa recore durante nos desaroyo personal. Teniendo esaki den consideracion, ta primordial pa reenforsa e norma y balornan aki no solamente na scol y den nos hogarnan pero tambe den cualkier situacion diario caminda e ciudadanonan ta wordo edifica pa medio di educacion informal.
Invertiendo den e formacion di nos pueblo henter, nos ta destila lo mihor di cada un di nos bibando riba nos dushi isla, stimulando no solamente habilidadnan pa bida pero simultaneamente creando un sistema inclusivo pa comunidad henter. E sistema inclusivo aki ta e base cu ami y nos partido lo desea di crea pa por genera oportunidadnan pa un y tur por sigui desaroya nan mes teniendo cuenta cu necesidadnan specifico di nos cada un. Di e forma aki e inversion den formacion aki lo tin un rendimento mayor, elevando asina nos calidad di bida, enfocando riba talento di nos cada un fortaleciendo asina e fundeshi di un desaroyo duradero riba nos isla.


text:
Disponibel na hulandes tambe
Minister di Finansa, dr. José Jardim, ta informá ku den reunion semanal di Konseho di Minister a disidí ku na kuminsamentu di febrüari 2015 lo tin un redukshon den preis di derivadonan di krudo.
Entrante 3 di febrüari ta trata di bahada di preis di gasolin ku 22 sèn (tabata 1,82 i ta bira 1,60) i diesel ku 32 sèn (tabata 1,61 i ta bira 1,29). Bòm di gas di grandi (100 liber) ta baha ku NAfl. 6,50 (tabata 66,50 i ta bira 60,00) i bòm di gas chikitu (20 liber) ku NAfl. 1,30 (tabata 14,80 i ta bira 13,50). Finalmente entrante promé di febrüari tarifa promedio di koriente ta baha ku 6 sèn pa kW/ora i tarifa promedio di awa ta baha ku 34 sèn pa meter kúbiko.
Bahada di preis di produktonan ariba menshoná ta primeramente konsekuensha di kaida di preis di petroli riba merkado internashonal, prinsipalmente durante último lunanan. Gobièrnu ta satisfecho ku despues di varios aña por baha preis di gas pa kushiná, loke tin benefisio direkto pa mayoria siudadano den nos pais. Entrante 3 di febrüari preis di gas komersial tambe lo keda redusí ku mas o menos 10% dor di Curoil.
Bahada di preis di produktonan di energía ta resultá den menos gastu pa poblashon i empresarionan na Kòrsou. Gastu di energía na luna di yanüari 2015 na Kòrsou a resultá mas o menos 6 miyon florin menos kompará ku yanüari 2014. Komparashon entre febrüari 2015 i febrüari 2014 ta mustra menos gastu pa un total di mas o menos 10 miyon florin. Gobièrnu ta konfia ku esaki lo aportá pa fortalesé desaroyo sosio-ekonómiko di nos pais. Gobièrnu ta konsehá pa kada persona i instansha disidí riba uso responsabel pa e espasio finansiero adishonal aki. Teniendo kuenta ku desaroyonan riba merkado internashonal, ta vislumbrá ku preis di petroli no ta sigui baha mas.


text:
ORANJESTAD: Ministerio di Husticia a tuma nota di informacionan circulando den medionan di comunicacion referente e investigacion di malversacion den departamento di enseñansa, pa cual a detene un trahador di Ministerio di Husticia.
Un medio di comunicacion kier crea impresion eroneo cu e detencion aki lo tin algo di haber cu malversacion den ministerio di Husticia.
Ta lamenta cu ta purba malinforma nos comunidad.
Ministerio di Husticia ta informa cu tur medida disiplinario al respecto a wordo tuma, y ta laga e caso den man di Ministerio Publico.


text:
KOMISHON “INERES DI FARANDULA”A KEDA INSTALA PA ATENDÉ KON TA SIGUI DEN E NORMAL NOBO
KOMISHON “INERES DI FARANDULA”A KEDA INSTALA PA ATENDÉ KON TA SIGUI DEN E NORMAL NOBO
WILLEMSTAD — Direktiva di AMAK, durante di un reunion djarason dia 13 di mei 2020, a deliberá ku representantenan di difrente gremio di farándula aki na Kòrsou. Na e okashon aki direktiva di AMAK a invitá 1 representante di prensa i tambe 1promotor i 1 organisadó di fiesta.
E tema di e reunion aki tabata, kua ta e pasonan ku tin ku tuma konforme e situashon aktual na interes di farándula.
E reunion tabata hopi fruktífero i a tuma e desishon pa duna e komishon aki un karakter ofisial, pa yega na un dokumento, ku lo bai pa Minister di Hustisia, den kua lo tin presentashon di alternativanan ku mester kondusí na alivio di e situashon aktual di nos farándula.
Tan pronto ku e dokumento ta kla, lo hasi anunsio tambe di e konstelashon di e komishon i e tareanan ku e miembronan di e komishon lo bai tin.
Tur esnan presente tabata hopi positivo ku e situashon di farándula den e normal nobo, ku sierto adaptashonnan, lo ta den un situashon mas faborabel pa tur esnan envolví.


text:
Softbal
Selekshon di softbòl fastpich Kòrsou a termina 4to puesto den kampionato Sur Amérika
Nos selekshon di softbòl femenino fastpitch a termina na di 4 luga den e di 13 edishon di kampeonato suramericano. Korsou a kaba ku un rekert di 5-5 den buelta regular i despues kai vensi 7-0 kontra Venezuela. Un presentashon aseptabel I sigur nos mester ta orgujoso di dje pa motibu ku despues di 17 aña ku nos ta kompeti bek den e kampeonato aki i logra klasifikashon. Standing final ta, 1.Venezuela 2. Brazil 3. Argentina 4. Curacao 5. Aruba 6. Peru.
TAFHY DE JONGH SU ULTIMO SELEKSHON
Despues di 42 anja Tafhy de Jong ta pasa e batuta pa generashon nobo. Direktiva di CSB i hungadornan a soprende Tafhy ku un despedida i a jame danki den un ambiente hopi emoshonal i bunita. Presidente di federashon di Softbol tambe a tuma e desishon pa huntu ku su direktiva pa retira e no.1 ku semper Tafhy a bisti den su trajektoria di 42 anja komo dirigente di selekshon di Antias/Korsou. Finalmente direktiva di Federashon di softbol kier a jama danki na FDOK ku a sostene nos pa por a realisa e biahe aki, tambe na MCB ku ta e sponsor principal di CSB I mas importante e donjonan di trabou ku tin e patriotismo na pechu ku a duna hungadornan liber pa por representa Kòrsou.


text:
ORANJESTAD – Pa diabierna awor tur e cayanan di santo na San Miguel ta completamente asfalta. Habitantenan a haci un peticion na Minister di Infrastructura Benny Sevinger, pero tambe a papia cu Prome Minister Mike Eman durante su bishita den bario. A mustra cu nan tin dos prioridad: Luz pa e bario y asfalt pa camindanan. “E por parce cosnan chikito, pero pa e habitantenan nan ta importante,” Prome Minister Eman a bisa diamars ultimo ora cu el a bishita e area y mira cu enberdad DOW a cuminsa asfalta e camindanan.
Recientemente a cumpli cu e prome deseo di e habitantenan caba, ora cu ELMAR a instala puntonan di iluminacion nobo den e cayanan di San Miguel. Awor e asfalt a yega pa tur e cayanan di San Miguel. E cayanan asfalta ta tanto den e area pabou di caminda como esun banda pariba y ta pasa dilanti mas o menos 200 cas. E habitantenen no mester biba mas den e stof di tur dia.
Ing. Marlon Croes, director di DOW, a splica cu e camindanan a wordo asfalta siman pasa, mientras cu e siman aki ta haci e acabado, cu ta e banchinan na banda di e caretera. E proyecto di 250 mil florin pa asfalta e area na San Miguelo ta uno basta grandi, mas cu 10 caya y ta pasa dilanti casi 200 cas.
“Nos ta contento cu e trabounan aki ta canando basta rapido. E proyectonan ta encera menos stof, mas trankilidad pa e hendenan den e bario. Nos a haci un compromiso cu ta keda realisa pa nos hendenan. Y awe e habitantenan di San Miguel tambe ta conoce e mehoracionnan aki, den nan caya y iluminacion,” Prome Minister Eman a bisa.
Croes a bisa tambe cu pa realisa e proyectonan di asfalta caminda, a sinta na mesa cu funcionarionan di DOW y Team di Minister Sevinger, pa mira con ta hinca e lista den otro. Asina a pasa caba den barionan na San Nicolas, Cura Cabay, Savaneta, Pos Chiquito, Primavera y ta preparando pa bay Noord, Alto Vista y diferente otro bario mas. Interesante ta cu mayoria di e trabounan aki ta wordo haci door di personal di DOW mes, incluso verkeersplateau’s , cu mayoria ta wordo construi den oranan di anochi pa marduga. “Pesey mi tin cu manda un reconocimento pa e trabou di calidad y dedicacion di empleadonan di DOW cu ta realisando e proyectonan aki pa un miho calidad di bida pa nos ciudadanonan,” e mandatario a bisa.


text:
ORANJESTAD (AAN): Zomer 2017 lo ta uno sumamente interesante mirando cu un grupo di hoben cu ta biba y studia na Hulanda ta den pleno preparacion pa lanza Aruba su prome revista exclusivamente tocante studiantenan den exterior, digital y bou di nan propio direccion.
Sera conoci oficialmente cu Phryme – e revista digital di mas nobo cu ta cla pa cambia e custumber di revistanan ‘tradicional.’ Phryme Magazine ta un proyecto ‘non-profit’ cu a inicia dor di tres hoben cu ta biba y studia na Hulanda; Zoe Arendsz, Lorenzo Dirksz y Jose Kock. Tres hoben cu tabata conoci di ta sumamente activo den organisacionan manera Parlamento Hubenil di Aruba y Circle K di Colegio E.P.I. prome cu nan a dicidi di continua nan estudio den exterior.
E revista ‘Phryme’ tin como meta principal pa brinda studiantenan di Aruba cu ta biba den exterior cu un plataforma unico pa comparti nan bida di studiante; no solamente cu e comunidad Arubano, pero tambe cu henter mundo. E hecho lamentabel ta cu cada aña, Aruba ta bisa ‘ayo’ na un grupo di mas di 200 studiante, y durante henter e trayectoria di e bida di e studiantenan aki, e comunidad di Aruba casi no ta scucha nada di nan. Pa e motibo aki, e fundadornan di Phryme a yega na e acuerdo pa brinda nos studiantenan den exterior, tanto esnan na Hulanda y tur esnan na otro parti di mundo cu un plataforma pa comparti nan storia.
Apesar di ta un revista cu lo inclui solamente hobenan di Aruba cu ta studiando den exterior, Phryme lo ta complementa na Ingles. E motibo di esaki ta pa haci cu Phryme ta un revista comprendibel pa mayoria persona rond di mundo. Na mes momento, esaki ta crea un oportunidad tambe no solamente pa promove Aruba su studiantenan den exterior, pero tambe pa promove Aruba como un isla turistico.
Despues di a inicia e proyecto aki y a traha duro pa mas di un aña, e hobenan encarga cu Phryme ta sumamente contento y ansioso di lo por comparti e bunita revista aki pronto cu henter pueblo di Aruba.
Finalmente, e team di Phryme ta gradici tur persona cu ya caba a sa di acepta Phryme como un revista nobo, y na mes momento ta invita henter e comunidad Arubano pa haci uzo di e oportunidad di registra awe mes GRATIS ariba: www.phrymemagazine.com p‘asina keda bon atento di tur movecion di e revista, pero principalmente e lanzamento oficial di e prome edicion di Phryme Magazine. Pa cualkier pregunta, opinion of sugerencia, por contacta e team libremente atravez di info@phrymemagazine.com, y sigui nan riba socialmedia: @phrymemagazine


text:
Buenos Aires 2018News
Kayla y Mali no por a sorprende Venezuela
Aruba ta cai venci den 2 set na Buenos Aires
Duo di beach volleyball Kayla Arends y Mali Rafini no por a sorprende Venezuela den e Weganan Olimpico Hubenil Buenos Aires 2018.
E duo Rafini y Arends ta cay venci den e di dos wega aki na Buenos Aires, Argentina unda e Weganan Olimpico Hubenil 2018 ta tumando lugar. Mester bisa cu e duo di Aruba no a hunga un wega manera a desea unda nan ta cay venci den dos set cu e scorenan 21 – 12 y 21 – 10. E dos damanan di Venezuela a mustra un bon nivel di beach volleyball pero nos damitanan sigur por hunga mihor. Tabata tin hopi errornan innesecario cometi cual den e nivel aki sigur lo costabo e wega.
Diabierna Kayla y Mali lo enfrenta Mexico unda nan mester gana pa por sigui e siguiente buelta.


text:
KRALENDIJK – Pader Marc Hooijschuur a yega Boneiru i tantu djasabra pero tambe djadumingu el a selebrá Santu Sakrifisio di misa. Djadumingu, tabata un momentu spesial kaminda a presentá e pader nobo pa Parokia La Bírgen di Coromoto na Antriol. Pader Baak a selebrá último Santu Sakrifisio di misa ku parokianonan i el a bai biba Kòrsou. Pader Marc Hooijschuur no por a yega Boneiru pa kontinuá ku Santa Eukarestia na Boneiru 14 di yanüari pa motibu ku el mester a bai den karentena. Danki Dios su resultado tabata negativo. “Porfin mi tei i apesar ku un pia ainda ta na Kòrsou, pronto huntu ku boso mi ta hala e otro pia pone na Boneiru”, pader Marc a bisa durante misa.
Promé ku misa a kuminsá, pader vikario episkopal Santiago Malagon a entrodusí pader Marc Hooijschuur i presenté komo e pader ku ta enkargá ku parokia La Bírgen di Coromoto. El a resa un karta ku Obispu di Willemstad Luis Antonio Secco, a manda. “Pa grasia di Dios i Sede Apostóliko Obispu di Willemstad, na nos ruman stimá den Kristu presbitero Marcus Hooijschuur, Pas di Señor sea ku bo. Pa promové bienestar pastoral di nos Iglesia lokal, mi ta nombrá bo komo pastor di parokia ‘La Bírgen di Coromoto’, na Antriol Boneiru, pa un aña, pa ehersé bo saserdotal i apostolado ku tur derecho i deber ku lei Kanóniko (CIC cann.539-540) i normanan diosesano ta preskribí. E nombramentu a drenta na vigor dia 14 di yanüari 2021, deseando hopi fruta den bo ministerio pastoral pa bo mes i pa nos Diosisis.”
Esaki ta loke pader Vikario Santiago a lesa i despues a kontinuá ku Santu Sakrifisio di misa. Pader Marc durante predikashi djasabra anochi, entre otro a menshoná, ku ya e tabata na Boneiru den pasado pa fakansi i awor pa biba. “Mi tabata aki ku fakansi i awor tei pa biba. Pader Alphonsus Baak a laga un misa bunita i tur kos bon organisá. Pader Baak i ami a pasa e mes un kaminda komo seminarista i awor ya mi tin 22 aña komo saserdote. Mi tin e tarea tambe awor komo kapalan di prison. Awor mi ta na Boneiru i meskos ku tin ‘navigater’ pa sa unda nos ke yega, beibel ta nos ‘navigator’ pa nos yega na pas entre otro. Hesus ta nos kaminda”, pader a bisa. Riba potrèt durante misa di ayera mainta.


text:
Jaaropgaaf di Pensioen di AOV a ser manda mediante Post
Desde siman pasa Banco di Seguro Social SVb a cuminsa e proceso pa manda tur e pensionadonan di SVb nan jaaropgaaf 2015 mediante post. E siman aki mayoria di nos pensionadonan ta ricibi e jaaropgaaf na cas. SVb ta remarka si cu ta posibel cu algun carta ta wordo entrega na cas despues di otro siman.
SVb kier a pidi tur pensionado kendenan no a ricibi e jaaropgaaf ainda pa fin di september, pa por fabor warda algun dia prome cu tuma contacto SVb pa e jaaropgaaf. Esaki pa evita tardansa na SVb ciendo cu e carta por ser entrega den un di e dianan aki. Si despues di dia 9 di oktober ainda e jaaropgaaf di SVb no a drenta nos ta recomenda pa tuma contacto cu Departamento di Pensioen pa asina toch por ricibi e jaaropgaaf.
E jaaropgaaf aki ta necesario ora di yena e aangifte di belasting pa aña 2015. Tambe tin cierto instancianan cu por pidi pa un jaaropgaaf pa specificacion di entrada. Den caso cu e pensionado no ta yena e papel di belasting no ta necesario pa usa e jaaropgaaf di SVb. Sinembargo como servicio SVb ta toch suministra cada pensionado cu e jaaropgaaf pa e por tin e informacion aki disponibel.
Den caso cu e jaaropgaaf no a ser ricibi despues di dia 9 di oktober, of si tin cualkier otro pregunta of remarka, por tuma contacto cu Departamento di Pensioen na 527 2760, of mediante email na pensioenen@svbaruba.org. Tambe por bishita Departamento di Pensioen den Oranjestad na Vondellaan 21, of den San Nicolas na Bernardstraat 67C. Oficina di pensioen ta habri di dialuna pa diabierna mainta 8:00 te cu 12:00 y merdia di 13:00 te cu 15:00. Tur diaranson merdia Departamento di Pensioen ta cera pa publico.


text:
“Hesus a bis’é: Ami ta e resureccion y e bida. Esun cu ta pone fe den mi, maske e muri, lo bolbe biba.” Juan 11:25
Cu inmenso tristesa nos ta anuncia fayecimento di:
Josef Kelly
Mihor conoci como “Tatai” of “Cheppy”
*21-11-1937 – †21-09-2021
Su mayornan: †Justino y †Maria Kelly-Farro
Na nomber di:
Su casa stima: Sixta Kelly-Tromp
Su yiunan stima: †Sandra Arends-Kelly y famia
Miriam Farro-Kelly y famia
Richard Kelly
Edgard Kelly
Nieto/a nan stima: Jeremy Arends y famia na Merca
Mary-ann Farro y yiunan
Jerrilyn Arends
Josef Farro
Mirushma Farro na Hulanda
Marcell Boekhoudt na Hulanda
Bisanietonan cu ela stima hopi: Edrich Farro, Paul Farro, Alexander Arends na Merca
Rumannan: Sra. vda. Victoria Perez-Kelly y famia
†Agnes Tromp-Kelly y famia
Carlos Kelly y famia
Swa y cuñanan: Jeanna Kelly-Tromp
Filomena Parada-Tromp
Roy Tromp y famia
Yerno: Mito Arends
Rubino Farro
Sobrino y sobrinanan, primo y primanan, amigo y amiganan y demas famia y conocirnan na Aruba, Hulanda, Merca y Corsow.
Su ex coleganan di LAGO y Coastal.
Tur su rumannan spiritual Testigonan di Jehova, specialmente congregacion Tanki Leendert.
Y su bon bisiñanan di Sabana Liber.
Demas famia: Kelly, Tromp, Arends, Farro, Perez, De Cuba, Kuhn, Everon, Sawney, Boekhoudt, Krozendijk, Webb, Knot, Gomes, Franken, Lord.
Nos ta invita tur famia y conocirnan pa asisti na e acto di condolencia cual lo tuma lugar diamars, 28 september 2021, di 7’or pa 9’or di anochi na Aurora Funeral Home.
Alavez nos ta invita pa asisti na e acto di entiero cual lo tuma lugar diaranson, 29 september 2021, di 2’or pa 4’or di atardi. Lo tin un discurso pa 3’or di atardi.
Pa 4’or di atardi lo sali pa santana di Sabana Basora.
Nos disculpa si den nos tristeza nos por a lubida un of otro famia.
Despues di entiero nos no lo ricibi bishita di condolencia na cas.


text:
ORANJESTAD – Ex minister Paul Croes a keda desapunta cu e sentencia di Hof diamars merdia contra dje, unda cu a kere cu lo absolvie di e cargonan y a toch haya castigo di prison. Berdad e castigo a keda reduci di inicialmente 5 aña (pidi pa Ministerio Publico), pa 4 aña (sentencia den corte di prome instancia) y finalmente Hof awe a baha esaki te 3 aña. Segun Croes, e tres huesnan no a tene consideracion cu hopi punto manera cu el a kere y ta haya cu algun caminda a bay ‘te kort door de bocht’, pues no a tuma mas tempo pa evalua e puntonan den profundidad, y a keda superficial.
CONTENTO SI CU CASA
Loke si Croes a keda contento, ta e hecho cu su casa Melony a haya absolucion di un cargo, ya cu el a wordo lastra den henter e asunto aki sin cu tabatin mester. A bisa cu nan ta soldat, y ta luchador, y ta bay wak aworaki cu e abogado kico ta e siguiente paso. Asina e ex mandatario a bisa den un declaracion cortico.
ORANJESTAD - Ministerio Publico lo cuminza entrante dialuna prome di november venidero cu ehecucion di sentencianan di boetnan di trafico. Personanan cu tin un condena irrevocable pa delitonan di trafico, lo wordo busca activamente pa Ministerio Publico y hiba KIA pa sinta nan detencion. KIA a prepara algun cel extra pa cu e meta aki. Funcionarionan di CEA (Cuerpo Especial di Aruba) lo sali riba caminda diariamente den nomber di Ministerio Publico. Nan lo tin un mashin di pin portatil den auto pa asina personanan cu ainda ta desea pa paga nan boetnan habri (y evita cu nan lo wordo transporta), por swipe. Una vez CEA yega na hende su cas, no ta posible mas pa yega na un areglo di pago
ORANJESTAD – Awe Fiscal a duna orden pa e conocido fisioterapista Rudy Cartientrega su mes atrobe na KIA. Esaki mientras cu recientemente e la wordo lagaden libertad despues di e sentencia. E cambio a bin ora cu Fiscal a apela e sentencia di Corte den Promer Instancia. Manera por corda, Corte den Promer Instancia a declara Rudy Carti liber di un total di 4 di e 8 acusacionan di lo a mishi y penetra un dama cu e lo a duna masashi. Na e occasion ey, Corte a condena Carti na 2 aña di prison di cual 1 aña ta condicional cu un tempo di prueba di 2 aña. Por corda con e mesun dia Rudy Carti por a bay cas, como un homber liber ya cu e sentencia y e periodo cu e tabata sera den KIA tabata permiti esey.
ORANJESTAD – Awe 2 or di merdia Corte den Promer Instancia a trata e caso di expropiacion (kita propiedad) contra Paul Croes, relaciona cu labamento di placa. Por a compronde cu un Hues y un Griffier di Curacao a bin Aruba specialmente pa tratamento di e caso aki. E Hues di Curacao a mustra cu for di documentonan di tratamento di e casonan den Promer Instancia y e sentencia di Corte Superior por compronde Melony Croes Paesch a wordo declara liber di a laba 209 mil florin. Hof su decision ta cu Paul Croes ta culpable di a laba 183 mil florin.
ORANJESTAD – Ex minister Paul Croes a dicidi cu ta bay Corte di Casacion. Asina e la declara awe diahuebs na prensa despues cu a trata e caso di confiscacion. Segun e ex mandatario, a evalua basta fuerte den seno familiar riba e resultado di e caso penal Ibis recientemente, tambe cu abogadonan y a dicidi cu ta apela esaki mas leu. Primordialmente pasobra no ta di acuerdo cu e proceso con esaki a wordo trata. Tabatin actonan illegal di parti di Procurador General y Ministerio Publico den e caso aki segun e ex mandatario. E ta mustra cu ley na Aruba ta bisa hopi cla cu e unico persona cu por persigui un minister den funcion, ta e PG. Fiscal of Ministerio Publico no por hacie esaki riba su mes. Segun Croes, nan (su ekipo legal) no a haya e asina yama ‘bijzondere aanwijzing’ of aprobacion firma di PG den e dossier den caso Ibis. Loke a haya ta un carta no firma na Hof, cu ta apodera Ministerio Publico pa persigui e mandatario, locual ta haci cu e carta e ora no tin validez. Ademas, segun e ex mandadatario, e carta tabata fecha despues cu e caso a cuminsa. Segun e ex mandatario, e ta yama esaki ‘te gek voor woorden’, y ta considera esaki un di e foutnan procedural. Ora cu un fiscal actua riba su mes, e ta actua illegalmente segun e ex mandatario.
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.
ORANJESTAD – Contrario na e palabracion anterior, diamars awor (mayan) pa 1’or Corte di Apelacion lo dicta e sentencia den caso penal contra e.o. ex minister Paul Croes y señora den caso Ibis. Dialuna vocero di Ministerio Publico a informa cu e sentencia lo ta pa 1’or envez di 2’or. Manera cu noticiacla a raporta anteriormente, e tratamento inicial di e caso di apelacion a inicia dia 30 di augustus, durante 4 dia y despues a pospone esaki riba dia 21 di September pa finalmente mayan e sentencia cay.


text:
Primavera: Diadomingo den oranan di marduga ta sosode un boksmento dilanti un cas na Primavera, mesora polis ta wordo manda na e adres aki.
Na yegada e patruya a bin compronde cu ta un chauffeur di un Kia Picanto lo mester tabata coriendo cu velocidad halto y a perde control hala, bay dal contra un Mercedes Benz shinishi staciona canto di caminda.
E impacto tabata fuerte cu e la pusha e Mercedes Benz mande dal contra un palo di lus y a kibra esaki, no tabata tin heridos pero si hopi daño material.


text:
Oranjestad – Den fin di siman un incidente lamentabel a sosode na KIA, caminda un detenido a logra huy. Awe nos lo manda pregunta por escrito na Minister di Husticia pa mas liher posibel Parlamento wordo informa di e resultado di e investigacion interno. Esaki cu e solo meta pa Parlamento, si ta necesario por aloca fondo adicional pa nos Instituto Coreccional y evita un incidente asina den futuro.
INVESTIGACION INTERNO
E sucedido cu a tuma lugar por tin di haber cu falta di tecnologia, scarcedad di personal, of kisas infrastructura. Nos no kier bay specula awor pero kier wordo informa mas liher posibel door di Minister di Husticia riba e resultado di e investigacion interno. Esaki cu e solo meta pa evita cu esaki por tuma lugar den futuro.
FORMATIEPLAN
Na mes momento nos ta haci un apelacion na Minister di Husticia pa mas liher posibel formalisa e reorganisacion di KIA. Esaki ta un proceso cu tin andando pa basta tempo caba. Na 2017 tin te hasta un comunicado interno a wordo emiti cu lo inicia e proceso di solicitud a base di e “formatieplan” nobo. Nos ta compronde cu kisas kier a trece algun cambio den e plan cu a wordo laga atras, pero ta necesario pa aworaki tuma un decision riba esaki. Nunca no por complace tur partido, pero a base di un regla di evaluacion y den bon dialogo, mester tuma decision aworaki.
PA CONCLUI
Den un siguiente articulo lo mi elabora riba un Instituto Correcional nobo, su implicacionnan financiero y su necesidad. Pero na mes momento si e memorandum financiero indica cu un KIA nobo no por wordo realisa aworaki lo amplia riba otro metodonan pa mitiga diferente di e riesgonan actual.


text:
KRALENDIJK – Lionel Soliano, kende ta e persona ku ta na kabes di e proseso di èksamen pa pasamentu di reibeweis a papia ku Radio Live 99.9 FM.
Den kuadro di e medidanan di prevenshon di COVID-19, for di 17 di mart no tabata posibel pa personanan ku ke saka reibeweis hasi esaki. Ofisina di reibeweis a stòp di duna èksamen. A kanselá e èksamennan pasobra na e ofisina no por a garantisá distansia sosial di 1,5 meter entre e hende ku tin ku saka reibeweis i esun ku ta enkargá ku e èksamen. “Entrante 6 di yüli ta inisiá i kontinuá ku èksamen pa yega na reibeweis B, C, D i E. 13 di yüli ta kontinuá ku èksamen di reibeweis teorétiko. E plan ta pa hasi esaki den un sentro di bario, kaminda tin mas espasio pa pone mas hende na mes momentu, asina aselerá e retraso teniendo kuenta ku e asuntu di distansia sosial. Personanan ku ke inskribí pa pasa èksamen di teoria i práktika pa reibeweis, por hasi esei entrante 3 di ougùstùs. Pa por pasa e èksamennan akí, un hende mester ta registrá na Asuntu Sivil.
Ta bon pa menshoná ku no tin un lista di hende ku prioridat. Tur hende ta pasa èksamen segun e fecha ku nan a inskribí. Solamente si un kai afó, un otro ta bai na su lugá. Pues ofisina di reibeweis no ta traha ku lista di preferensia òf urgensia pa hende ku ke pasa èksamen. Pa e ofisina tur hende tin derecho riba trato igual.
Tin regla pa hende ku a saka nan reibeweis na Boneiru i awor ke bai biba na Hulanda i kambia nan reibeweis pa unu hulandes. Na Hulanda lei ta stipulá denter di kuantu dia esaki ta posibel. Pa por kambia e reibeweis di Boneiru na Hulanda, un hende mester tabatin aloménos 185 dia (6 luna) bibá na Boneiru despues ku el a saka e reibeweis na Boneiru. Esaki ta reglá den artíkulo 44 insiso 2b di e asina yamá ‘Reglement Rijbewijzen’ di Hulanda.
Tin kasi 500 hende ku ta pendiente pa pasa èksamen pa haña reibeweis. E proseso pa pasa reibeweis, ta hasi esaki ku protokòl, loke ta informá kada persona momentu ku nan ta na turno pa pasa èksamen,” Soliano a bisa.


text:
Servisio di Atmishon ta informá referente COVID-19
Servisio di Atmishon ta informá referente COVID-19
Geplaatst op 19 March 2020 dor di Ministerio Asuntunan General i Promé Minister
Den kuadro di e COVID-19, Servisio di Atmishon ta informá e siguiente kambionan pa garantisá seguridat di empleadonan i públiko en general.
Pa tene e distansia sosial mas tantu posibel, Servisio di Atmishon ta pidi nos usuarionan pa tene nan mes na e kambionan ku ta drenta na vigor entrante djaweps 19 di mart 2020.
Entrega di petishon
Servisio di Atmishon no ta risibí kliente personal na ofisina pa hasi entrega di petishon pa un estadia temporal, ekstenshon turístiko, restitushon i duplikado. Entrante djaweps 19 di mart 2020, lo tin un e-mail disponibel pa hasi entrega di e petishonnan menshoná, kual ta intake@immigrationcur.org. Pa tur otro informashon por manda un e-mail na info@immigrationcur.org. Uniko petishon ku por lo pronto no por keda entregá ta e prueba di regreso i partida definitivo. Esaki mirando ku tin restrikshon di biahe.
Eksigenshanan pa na momentu di entrega via e-mail:
- Tur dokumento mester ta di scan i den formato.pdf
- Mester kumpli ku e pago di leges & retributies
- E formulario di petishon mester keda yená elektronikamente i firmá pa e petishonario. Si dado kaso no por yen’é elektronikamente, preferibel yen’é den blòklèter ku pèn blou. E formulario ta optenibel via website gobiernu.cw.
- Na “subject” mester pone e nòmber i fecha di nasementu di e petishonario.
- Pa e petishon ta kompleto mester añadí un kopia di tur dokumento konforme e lista di eksigensha korespondiente na e tipo di petishon.
Na momentu ku manda e petishon via di e-mail intake@immigrationcur.org, si e petishon ta kompleto, ta risibí un komprobante via di e-mail ku a tuma e petishon den tratamentu.
Ora ku risibí karta di desishon i ku ta tuma e título di residensia, mester trese e dokumentonan original.
Petishon pa deklarashon van Rechtswege i Niet van Toepassing, ta sigui nòrmal via e website http://www.immigrationcur.org.
Otorgá título di residensia
Mirando e situashon pa ku COVID-19, por lo pronto no ta entrega e título di residensia (stèmpel) na e persona ku a risibí un título di residensia positivo. Pa ku esaki ta anunsia despues un fecha ku lo kuminsa otorgá título di residensia.
Apelashon
Tur usuario ku ke entregá un karta di apelashon riba e desishon por manda esaki na e-mail info@immigrationcur.org. Usuarionan ku mester a entregá mas dokumento komo parti di nan apelashon, por mail e dokumentonan na info@immigrationcur.org.
Customer Service Center
Pa tur informashon tokante referente un petishon hasí, por manda un e-mail na info@immigrationcur.org òf por bèl na 733-2000 òf manda un mensahe na e página di facebook Toelatingsorganisatie Curaçao. No ta posibel pa hasi informashon personal na ofisina. E orario ku por yama i hasi informashon ta di 7:45 am pa 12:00 pm i 1:30 pm pa 4:00 pm.
Pa petishonnan prosesá, por subi riba e website di gobièrnu www.gobiernu.cw. Ora subi e website, n’e balki di buska ta tek petishonnan prosesa òf por uza e link aki https://gobiernu.cw/petishonnan-prosesa/.
Pa resumí, e-mailnan importante ta:
Pa entrega di petishon: intake@immigrationcur.org
Pa apelashon : info@immigrationcur.org
Pa informashon general: info@immigrationcur.org


text:
Bahamas: Cifra di victima mortal por subi hopi mas
Segun e Ministro di Salubridad di Bahamas, Duane Sands, tin e probabilidad cu e total di victima mortal di horcan Dorian por ta hopi...
Horcan Irma ta tuma 3 bida, cual di 1 baby
Oficialnan di Francia y di Antigua y Barbuda ta bisa cu horcan Irma a tuma bida di 2 hende riba e islanan di St....
Aruba Airlines afecta pero no a bati alarma ainda
Aruba Airlines lo posiblemente ta drentando un situacion fastioso mirando e embargo tuma pa gobierno di Venezuela. E aerolinea ta conta cu mas cu...
Venezuela a keda sin placa pa paga cuminda
Delcy Rodríguez, presidente di Asamblea Nacional Constituyente di Venezuela a bisa cu Venezuela no tin manera pa paga carga di cuminda y medicina, cu...
Un total di 19 hoben Venezolano a hoga den awanan di Corsou
Ayera por a lesa e noticia lamentabel den nos matutino cu na Corsou a enkontra cuater curpa di Venezolanonan riba baranca na Koral Tabak....
Curpa sin bida den pickup haya den lama na Shut
Den fondo di lama na Shut, servicio di rescate y un takelwagen a pasa oranan sacando un pickup di lama dialuna ultimo. Un...
Merca ta emiti sancion nobo contra Venezuela
Presidente Donald Trump a caba di emiti un orden ehecutivo cu ta contene sancion nobo contra gobierno di Venezuela, despues cu diadomingo pasa presidente...
Venezuela: Negoshi miyonario cu paspoort
E exodo di Venezolano ta un negoshi di miyones pa e rednan di funcionario cu ta comercialisa e asunto di paspoort pa miles di...
Insel Corsou ya caba den proceso pa bay failliet
Insel Corsou 6 siman pasa ya caba a cuminsa un procedura pa por declara nan mes den estado di bancarota. E informacion cu Bon Dia...
Mericano asesina na Jamaica
(BBC) E Mericano Desiree Gibbon, di 26 aña di edad, a ser haya den mondi banda di un caminda isola, cu su garganta corta,...


text:
This post is also available in: Dutch, English.
Nerita di Kuater djente
Kokolishi marino ku ta pertenesé na e famia di Nerite hopi biaha tin punta manera djente ku ta lokalisá riba en plachi banda di e ‘boka’ di e kokolishi, kaminda e kokolishi ta saka su kurpa pa por move. E espesie ‘Caribbean Four-tooth Nerite’ òf Nerita versicolor tin kuater djente riba e plachi banda di e boka i ademas tin un kantidat di punta mas chikitu riba e lep parti pafó. Koló di e kokolishi por varia hopi, for di koló krèm te maron ku un patronchi yen di blòki. Esaki ta hasi ku identifikashon di e animal aki for di ariba por ta masha difísil.
E espesie aki no ta skars, i mayoria biaha por haña un kantidat grandi pegá huntu riba baranka di kalki ku ta situá den área kostal na parti sùit i nort di Kòrsou, Boneiru i Aruba. E animal aki por wanta sekura bon i por opservá nan riba baranka seku ora laman ta abou. E kokolishi no ta aktivo den dia i ta bai en buska di kuminda ora bira sukú.
Ta konsiderá e animal aki komo adulto ora e tin un grandura di 16 pa 19 milimeter i usualmente e no ta bira mas grandi ku 25 milimeter. Nan ta reprodusí durante henter aña. E machu ta fertilisá e hembra ku un pakete di spèrma ku e hembra por warda pa hasi uso di dje den futuro.
E espesie aki ta eksistí den henter Karibe i tambe na Florida i Bermuda.


text:
Tag Archives: notifica AO
SVb ta introduci Portal AO Online
SVb ta introduci portal AO Online nobo riba 1 december 2020. Riba e portal aki trahado den sector priva por notifica AO Online, y awo tambe por notifica AG y ricibi consulta medico si ta sigui malo riba e di tres dia. Pa usa e sistema nobo prome mester registra un cuenta riba e portal… Mas Informacion
Despues di Notifica AO: Yama 527-2730 Si Ta Sigui Malo
Entrante mañan tin un cambio importante pa e procedura di notifica AO pa sector priva. Na momento cu un trahado notifica AO y ta sigui malo riba e di tres dia, e mester yama Administracion Medico na 527-2730, y no mas na 280-5100. Entrante diabierna 28 augustus 2020 e number 280-5100 no lo wordo usa… Mas Informacion
Cuarentena indica pa DVG ta cubri bao AO di SVb
E preocupacion di e comunidad Arubano a crece despues cu den menos di dos dia ora por a tuma nota cu a registra varios caso nobo di COVID 19. SVb tambe a tuma nota di esaki y ta informa nos clientenan y comunidad en general cu actualmente no tin un cuarentena general riba nos isla…. Mas Informacion
Video: Procedura Notifica AO Sector Priva
Trahado cu ta biaha pa exterior
Entrante 15 di juni 2020 un trahado cu: biaha pa exterior pa un pais caminda tin casonan positivo di Covid-19; y na su regreso wordo obliga pa bay den cuarentena; a base di articulo 7 bao punto 1A di e Ordenansa di Seguro di Malesa lo no tin derecho riba benificio pa malesa durante e… Mas Informacion
Procedura Notifica AO Sector Publico (Entrante 28 April 2020)
Procedura Notifica AO Sector Publico Procedura Notifica AO Sector Publico (entrante 28 april 2020) Riba e prome dia ta notifica AO cerca e dunado di trabao. E dunado di trabao ta registra e notificacion den Webportaal. Si ta sigui malo e di dos dia yama entre 7:00 AM y 9:00 AM na e oficina di… Mas Informacion
Compensacion pa Notificacion di AO durante Shelter in Place
Durante e Shelter in Place no por a notificia AO/AG na SVb. Tur doño di trabao mester a tuma y administra notificacionnan di AO/AG di nan propio trahadonan. E notificacionnan aki por wordo manda pa SVb pa cuminsa e proceso di administracion. Por e-mail e lista aki te cu diabierna 15 di mei, despues di… Mas Informacion
Procedura Notifica AO Sector Priva (Entrante 28 April 2020)
Pa empresanan den sector priva cu ta uza Webportaal, e trahado ta keda notifica AO cerca e doño di trabao. Update 27 augustus 2020: E procedura akibao no ta esun corecto mas. Pa e ultimo version wak riba nos pagina fiho di Procedura Notifica AO: https://www.svbaruba.org/trahado/sector-priva/notificacion-di-ao/ Ta notifica AO na telefon 527-2782. No ta… Mas Informacion
SVb ta reanuda servicio for di su oficinanan
Entrante diamars 28 di April SVb ta cuminsa brinda su servicionan atrobe for di su oficinanan. E servicio di SVb lo ta via di telefon y email. Solamente ora cu no por completa e servicio via di email of telefon, por haya un afspraak pa presenta na e oficinanan di SVb. Notificacion AO Sector Priva…. Mas Informacion
Tips pa Doño di Trabao: Con pa tuma Notificacion di AO durante Shelter in Place
Ta bon pa ta prepara ora un trahado notifica AO. No solamente pa administra un registro di AO, pero tambe pa tene cuenta cu e parti humano. Di parti di SVb algun tips pa tur cu ta tuma notificacion di AO. No duna un huicio riba e notificacion, no bisa nada cu ta mustra cu… Mas Informacion


text:
Dialuna anochi e campeonato di futbol femenino di Arubaanse Voetbal Bond a continua den stadion Guillermo Trinidad unda e ekiponan di Riverplate y Nacional a topa otro. Mester bisa cu pa Nacional esaki ta nan prome campeonato den futbol femenino pues nan ta pasando den un proceso y experencia mientras nan ta lucha contra e mihonan. Nan tin un ekipo hoben y pa otro anja no tin duda cu nan lo por duna mucho mas bataya cu un miho tecnica y tactica di wega. Di otro banda Riverplate tin un ekipo basta stabilisa cu tremendo hungador. Den e campeonato actual ya caba nan a sa di piki victoria contra di e dos grandinan esta Britannia Damas y Rca Damas.
Den e partido di ayera contra Nacional, e ekipo Rioplatense a sali brabo unda den e prome tempo nan a anota 4 gol mientras den e di dos tempo nan a anota 3 gol mas pa e partido finalisa 7 – 0. E golnan di Riverplate a wordo anota pa Donna Luitjes, Margenine Kock 3x, G’leen Schwengley Münjeuline Tromp 2x. Cu e victoria aki Riverplate ta cla pa bataya den e playoff final aki unda cu nan lo ta contenedor pa e titilo campeonil.


text:
OFICINA DI TURISMO (A.T.A) TA ORGANISA LAPMA NA ARUBA
Actualmente ta riba nos isla un grupo di VIP representante for di e region di Latino America pa atende e ‘Latin American Planning Meeting di Aruba’ – LAPMA 2018. Ta trata aki di top 3 companianan, VIP companianan, di cada mercado den e region di Latino America.
E evento, organisa pa Oficina di Turismo (A.T.A.) tin como obhetivo pa fortalece e presencia di nos pais como destino na Latino America. Esaki sigur bao di e top companianan y VIPs den e region.
Como parti di e esfuersonan di mercadeo, A.T.A. a introduci recientemente un concepto di mercadeo nobo cu e slogan di: ‘Necesitas Aruba.’ E campaña ta busca pa mantene y amplia e resultadonan positivo cu a bin ta wak consistentemente (ora exclui Venezuela).
E programa di LAPMA 2018 cu ta cubri di diadomingo 6 pa diaranson 9 di mei y ta diseña di manera cu e participantenan ta reconecta personal- y directamente cu oportunidadnan y posibilidadnan cu producto Aruba ta ofrece na nan y na nan clientenan.
A.T.A. ta wak un potencial di crecemento den e continente Suramericano y, como parti di su plan strategico pa e añanan nos dilanti, ta ehecutando proyectonan cu ta capitalisa riba e mercadonan emergente manera ta Colombia, Argentina y Brasil. Adicionalmente, den LAPMA 2018 tin representantenan tambe di Chile, Peru y tambe aerolineanan cu ta opera den henter e region.
E programa di LAPMA 2018 ta inclui tambe encuentro cu directiva di A.T.A. caminda ta elabora riba e prestacion di Aruba den e mercado den e ultimo temporadanan, mescos cu e vision cu e entidad di maneho y promocion di destino Aruba ta implementando pa mehora e nivel di e producto y experiencia cu ta brinda na nos bishitantenan.
Otro punto resaltante ta e presentacion di experto di turismo na Google, Alejandro Rico; mescos cu bishita na diferente parti di nos isla, danki na e cooperacion di varios compania local di sector turistico. Adicionalmente, a dedica tempo y espacio na atende un workshop di planificacion y sesion ‘Business 2 Business’ for di cual nos negoshinan local por beneficia cerando acuerdonan.
Oficina di Turismo di Aruba ta yama nos invitadonan special di e siman aki un caluroso bonbini y ta invita comunidad en general pa, manera semper, duna nos miho cara. Ta desea cada participante un exitoso y fructifero LAPMA 2018.


text:
Maneho Pedagogico
Traimerdia tin como meta; promove e desaroyo total di mucha. Esaki ta nifica cu ta percura pa guia, stimula y ta sostene tur e diferente facetanan di desaroyo di e mucha. Ta tene como punto di salida e mundo cu e mucha ta biba aden y ta busca un asociacion cu e fase di desaroyo di e mucha. Ta ofrece suficiente espacio pa relahamento y sosiego p’asina por duna na un manera adecuado y responsabel e necesidadnan fysiologico primario di e mucha. Ta percura pa stimula e responsabilidad propio, e responsabilidad pa otro, pa sociedad, pa medioambiente y respet propio y respet pa otronan.
E programa di Traimerdia mester ta dirigi na e cohesion social di e comunidad Arubiano y reforsa norma y balor cu ta dirigi riba un sociedad mas humano. Den stimulacion di e desaroyo di e muchanan ta inclui tambe cu ta duna ayudo na e rendimento di proceso di enseñansa formal. Pues ta stimula e desaroyo di contenido di conocimento di material y habilidadnan. Traimerdia ta manera un di dos hogar y esaki ta nifica cu e ta complementa e educacion na cas. Traimerdia lo sostene e responsabilidad di mayornan, educadornan y maestronan, sinembargo nunca e lo mag di ocupa nan lugar.
Personal
Na cabes di e centro tin un lider di centro, un hefe cu un estudio superior (H.B.O.). Den cada centro tin un cantidad di trahador pa guia grupo. E cantidad ta depende di e cantidad di grupo di mucha. E trahadornan pa guia grupo ta percura pa e cuido diario y guia di e muchanan. E personal ta haya entrenamiento via inhouse-training y ta sigui curso continuo pa por haci e trabou na un manera profesional. Fuera di e personal pa guia grupo, tin un guia pa yuda cu tarea (huiswerk) den cada centro. E persona aki ta un maestro di scol cu, unda ta necesario, ta duna ayudo extra na e muchanan ora di haci tarea. Tambe e ta guia e personal pa guia grupo den e proceso di ayudo den huiswerk.
Programa
E programa diario
En principio, tur centro ta ofrece e mesun programa den cual tin espacio pa trece variacion y posibilidad pa traha ariba e necesidadnan di e muchanan. E programa ta dirigi ariba e desaroyo integral di e mucha riba tereno social, emocional, fisico y intelectual.
Formacion di e muchanan cu norma y balor halto ta core manera un liña cora den e programa. E programa ta contene actividad cu por haci, sea indivualmente, den grupo di mesun sexo, den grupo mescla y parti over di e localidadnan. Den e programa tin hopi oportunidad pa hunga y e mucha mes por determina kico e ta hunga, cu kico e ta hunga y cu kende e ta hunga, pasobra hungamento ta hopi importante pa e mucha. Pa loke ta trata sosten na enseñansa formal mester menciona cu e actividadnan ta: guia den tarea, stimula e mucha pa siña y actividad special pa stimula lesamento. Actividad manera obra di man, pintamento, musica, baile, drama, deporte y wega tin como meta pa lanta interes cerca e muchanan pa despues nan por bay scoge pa sigui desaroya nan mes riba un of mas tereno. E programa ta tuma luga di dialuna pa diabierna di 1 ‘or y cinco te cu 5 ‘or y mey. E mayornan tin oportunidad pa busca nan yiunan te cu 5 ‘or y cuarenta pero no mas laat.
Programanan special
Banda di e programa regular parti merdia, Traimerdia ta ofrece programa special durante vakantie. Durante e vakantie di oktober y di Pasco Grandi tin programa solamente parti merdia. Durante un periodo den vakantie grandi na juli, tin un programa special di 7 ‘or y mei di mainta te cu 5 ‘or y mei di atardi. Pa e programa aki, mester inscribi y paga apart. E programa ta concentra principalmente ariba e aspecto recreativo.
Na Traimerdia ta dedica atencion tambe na e fiestanan cu ta celebra na Aruba y den e centronan ta pone atencion special na e fiestanan aki.
Inscripcion
Por haci peticion pa inscripcion na e oficina di Traimerdia. Na oficina por haya formulario pa inscripcion. Hunto cu e formulario di inscripcion, mayor mester entrega un extracto di registro civil. E mayornan mes por bisa den cual centro nan ta desea pa pone nan yiu(nan). Asina cu tin lugar pa e mucha, ta informa e mayor. Si no tin luga, ta pone nomber di e mucha riba e lista di espera. Inscripcion mester tuma luga en principio na luna di augustus of januari/februari. Sinembargo lo trata e inscripcion na otro momento tambe. Orario di oficina pa publico ta di 8 ‘or y mey di mainta te cu 3 ‘or y mey di atardi.
Gasto
Suma di inscripcion
Ta cobra un suma anual di inscripcion di 35 florin pa cada mucha. E suma ta pa cubri gastonan di seguro (W.A. y seguro di accidente. Tambe mayor mester paga un suma di risico apart na momento di un accidente) y pa e actividadnan special cu ta tuma luga den e centronan.
Contribucion di mayor
Naast het inschrijfgeld wordt een ouderlijke bijdrage gevraagd op basis van het inkomen van de ouders. De eerste betaling per kind dient samen met het inschrijfgeld voldaan te worden telkens aan het begin van het nieuwe opvangjaar (in augustus) of op het moment dat het kind bij Traimerdia start. Tweede betaling van ouderlijk bijdrage is in januari. Periode I is van augustus tot en met december, en periode II loopt van januari tot en met de laatste schooldag van juli.


text:
ORANJESTAD (AAN): Nan a goza di dos dia competitivo na Aruba! Varios team di Curacao ta na Aruba pa competi den e torneo cu ta ser teni na Bushiri Karting Speedway.
E prome competencianan a tuma lugar Diabierna merdia pa atardi, y e segundo dia tabata Diasabra.
Algo great tabata e competencianan di Categoria Mini di mucha chikito. Loke a hala atencion tanbe ta e categoria di Shifter.
Sin duda un weekend hopi deportivo na Bushiri Karting Speedway, unda como 50 coredor a subi pista pa competi.
https://diario.aw/categories/noticia/deporte/coredornan-di-aruba-y-di-curacao-dunando-bon-bataya-den-karting#sigProId6a4b8bd628


text:
E servicio di DIMP na San Nicolaas ta sigui dia 26 di januari 2021
ORANJESTAD - Debi na e trabounan di renobacion cu mester tuma lugar na Hulpbestuurskantoor na San Nicolaas pa por brinda un mihor servicio na comunidad, e servicio di Departamento di Impuesto no por a keda wordo duna den e edificio aki. Pa e motibo aki mester a busca un solucion. Recientemente Minister Maduro a firma e decreto ministerial cu ta haci posibel pa DIMP por huur un espaciona Post NV pa un aña largo pa asina por brinda e servicio di pago di impuesto na San Nicolaas. Awor aki e trabounan necesario ta wordo haci pa asina por sigui cu e servicio di DIMP na San Nicolaas dia 26 di januari proximo.


text:
EPE ta aumenta cantidad di curso
Mirando e demanda grandi Enseñansa pa Empleo (EPE) lo aumenta e cantidad di curso pa comunidad di Aruba. Lo cuminsa den luna di Juli 2021 cu algun curso parti anochi, y a base di interes tambe durante dia.
E meta di Gobierno di Aruba ta pa mas persona tin un empleo. E pandemia a dal mundo henter y nos pais hopi duro y ta momento pa nos lanta bek. Nos tur lo mester traha mas duro pa hunto recupera nos economia.
EPE ta e pionero den Enseñansa pa Adulto y ta bay logra e meta aki door di crea mas curso nobo cu ta basa riba e necesidad di nos mercado laboral. EPE ta trahando riba nota di un maneho nobo. Nos ta concentra ariba “her-, bij- en omscholing”. Nos lo enfoca tambe ariba “life long learning”. Esaki lo haci EPE un organisacion hopi mas efectivo y eficiente cu lo brinda servicionan nobo na e comunidad di Aruba. Lo bay duna lesnan fisicamente y digital (online).
EPE lo bira un ‘restaurant educativo’, unda e comunidad Arubano por yega y scoge for di e menu di curso a base di su deseo of necesidad.
Curso
E cursonan cu lo cuminsa den luna di Juli ta:
1. Computer basico y avansa.
2. BKB (Basis Kennis Boekhouden )
3. BKC (Basis Kennis Calculatie)
4. Idiomanan di Ingles, Hulandes y Papiamento.
5. Arbeidsrecht 1.
6. Small business.
7. Manicure/Pedicure.
8. Waiter.
9. Bartender
10. Agricultura.
Y mucho mas.
E intencion ta pa esnan cu no ta logra sigui un curso parti anochi, tin e oportunidad pa sigui un curso durante di dia. Nos ta motiva pa sigui cu e proposito di e fundador di EPE, Sr. Mito Croes d.f.m. na aña 20 di April 1988, pa hiba EPE tambe den barionan di Aruba, unda Enseñansa pa Adulto ta mas accesibel pa nos Pueblo.
Info / Contact
Por tuma contacto:
- Number di celular: 562-2225
- E-mail: cursofepa@gmail.com
Pa mas informacion por busca den e alfabet menu riba homepage:Scroll To Top